3. การประกอบธุรกิจของแต่ละกลุ่มธุรกิจ

การประกอบธุรกิจการลงทุนของบริษัทฯ ในรูปแบบของบริษัทโฮลดิ้ง (Holding Company)

ตามหนังสือกระทรวงการคลังที่ให้ความเห็นชอบแผนงานปรับโครงสร้างการประกอบธุรกิจฯ
ได้กำหนดให้ บริษัทฯ จะต้องคืนใบอนุญาตการประกอบธุรกิจเงินทุนต่อกระทรวงการคลังภายใน 1 ปี
นับแต่วันที่รัฐมนตรีว่าการกระทรวงการคลังอนุญาตการดำเนินการตามแผน คือ ต้องคืนภายในวันที่
21 เมษายน 2549 ซึ่งบริษัทฯ ได้กำหนดคืนใบอนุญาตการประกอบธุรกิจเงินทุน เมื่อวันที่ 31
มีนาคม 2549 และเปลี่ยนชื่อบริษัทเป็น “บริษัท ทุนธนชาต จำกัด (มหาชน)”ตั้งแต่วันที่ 3 เมษายน
2549 และจะเปลี่ยนสถานะเป็นบริษัทแม่ของกลุ่มธนชาต (Holding Company)

บริษัทฯ และบริษัทย่อยได้แบ่งการดำเนินธุรกิจออกเป็น 5 กลุ่มหลัก ประกอบด้วย ธุรกิจธนาคาร
ธุรกิจหลักทรัพย์ ธุรกิจประกัน และธุรกิจบริหารสินทรัพย์ ธุรกิจเช่าซื้อและลีสซิ่ง
และกลุ่มงานสนับสนุน ซึ่งลักษณะผลิตภัณฑ์และบริการ
รวมถึงการตลาดและภาวะการแข่งขันของแต่ละธุรกิจ ในปีที่ผ่านมามีดังนี้

3.1 ธุรกิจธนาคารพาณิชย์

ลักษณะผลิตภัณฑ์และบริการ

ธนาคารประกอบกิจการพาณิชย์ตามพระราชบัญญัติการธนาคารพาณิชย์และประกาศที่เกี่ยวข้องที่ออกโดยธนาคารแห่งประเทศไทย
และประกอบกิจการเป็นผู้แนะนำซื้อขายหน่วยลงทุน แนะนำเปิดบัญชีซื้อขายหลักทรัพย์
นายหน้าประกันภัยประกันชีวิต
ตามที่ได้รับอนุญาตจากคณะกรรมการกำกับหลักทรัพย์และตลาดหลักทรัพย์ และกรมประกันภัยตามลำดับ
ณ สิ้นปี 2549 ธนาคารมีสาขารวม 133 สาขา เครื่องบริการอัตโนมัติ (ATM)
(ทั้งในและนอกสาขา) รวม 242 เครื่อง และมีจุดบริการแลกเปลี่ยนเงินต่างประเทศรวม 46 จุด
โดยให้บริการที่สาขา 29 สาขาและสำนักงานแลกเปลี่ยนเงินต่างประเทศ 17 สำนักงาน

แนวทางการดำเนินธุรกิจของธนาคาร

ในปี 2549 ธนาคารดำเนินธุรกิจภายใต้วิสัยทัศน์ของกลุ่มธนชาตที่ว่า
“เป็นกลุ่มธุรกิจที่ให้บริการทางการเงินครบวงจร มุ่งเน้นการสร้างสรรค์ความเป็นเลิศ
ให้แก่ผลิตภัณฑ์และบริการจากความร่วมมือของทุกบริษัทภายในกลุ่ม
และสามารถตอบสนองทุกความต้องการทางการเงิน”
โดยประธานเจ้าหน้าที่บริหารได้กำหนดกลยุทธ์หลักในการดำเนินธุรกิจ 6 ประการ (CEO’s SIX
POINT AGENDA) อันประกอบด้วย

1. การบรรลุเป้าหมายทางการเงิน (Financial Targets)
เพื่อให้บรรลุเป้าหมายทางการเงินที่ได้วางไว้ตามยุทธศาสตร์ระยะยาว (Long-term Strategic
Plan)

2. เร่งสร้างสรรค์ผลิตภัณฑ์ใหม่ ๆ และขยายธุรกิจรวมทั้งคุณภาพการให้บริการที่ดีเลิศ (Growth
initiatives) คือการพัฒนาผลิตภัณฑ์ให้ตรงความต้องของกลุ่มลูกค้าเป้าหมาย
และการขยายช่องทางการขายไปยังพื้นที่ที่มีความสามารถตอบสนองความต้องการของกลุ่มลูกค้าเป้าหมายได้ทั้งหมด

3.
ติดตั้งระบบโครงสร้างพื้นฐานและระบบสนับสนุนที่สำคัญเพื่อความสะดวกให้การดำเนินธุรกิจมีประสิทธิภาพมากยิ่งขึ้น
(Operation Improvement)
ไม่ว่าจะเป็นการพัฒนาโครงสร้างพื้นฐานของระบบงานของกลุ่มธนชาต
และการพัฒนาระบบปฏิบัติการของกลุ่มธนชาตให้เป็น Best Practice ทั้งหมด

4. สร้างวัฒนธรรมการทำงานในเชิงรุกและพัฒนาความรู้ความสามารถให้กับพนักงานขององค์กร
(People Development) คือ การมุ่งเน้นการสร้างวัฒนธรรมในการทำงานใหม่ การสร้าง New
DNA ให้แก่พนักงานทุกระดับชั้น

5.
ดูแลการปฏิบัติงานให้ถูกต้องตามเกณฑ์ของทางการและดำเนินธุรกิจภายใต้การกำกับดูแลกิจการที่ดี
(Good Corporate Governance) ภายใต้การบริหารความเสี่ยง การกำกับดูแลทั่วไป
การตรวจสอบภายในและกฎระเบียบข้อบังคับ
ทั้งนี้ยังรวมถึงการกำหนดถึงจริยธรรมในการทำงานของพนักงานที่เป็นมาตรฐานทั่วทั้งองค์กร

6. เผยแพร่ภาพลักษณ์และชื่อเสียงที่ดีขององค์กรไปสู่กลุ่มลูกค้าและนักลงทุน (Public Relation
and Communication)

กลุ่มผลิตภัณฑ์และบริการ

ในปี 2549
ธนาคารได้มีการดำเนินการปรับปรุงและพัฒนาผลิตภัณฑ์ให้สามารถตอบสนองต่อความต้องการที่หลากหลายของลูกค้าดียิ่งขึ้น
โดยมีผลิตภัณฑ์ 4 กลุ่มหลัก ดังนี้

1. บริการด้านเงินฝาก

ธนาคารให้บริการด้านเงินฝากกับกลุ่มลูกค้า ทั้งประเภทบุคคลธรรมดา และนิติบุคคล
โดยผ่านช่องทางการให้บริการของธนาคาร โดยธนาคารแบ่งบริการด้านเงินฝากออกเป็น 4
ประเภทใหญ่ ๆ คือ

  - เงินฝากออมทรัพย์ (Saving Deposit)

  - เงินฝากประจำ (Fixed Deposit) ระยะเวลาฝาก 3, 6, 12, 24 และ 36 เดือน

  - เงินฝากกระแสรายวัน (Current Deposit)

  - เงินฝากเงินตราต่างประเทศ (Foreign Currency Deposit)

กลยุทธ์การแข่งขัน

1) กลยุทธ์ด้านผลิตภัณฑ์ (Product Strategy)

ธนาคารให้ความสำคัญกับการนำเสนอบริการเงินฝากที่สอดคล้องกับความต้องการของลูกค้าและมีนโยบายที่จะเน้นให้มีบริการด้านเงินฝากที่มีความหลากหลายมากขึ้น
โดยการเพิ่ม Feature ใหม่ ควบคู่ไปกับการพัฒนาระบบเทคโนโลยีให้ทันสมัย
เพื่อให้รองรับเงินฝากรูปแบบใหม่ ๆ

  2) กลยุทธ์ด้านอัตราดอกเบี้ย (Pricing Strategy)

ธนาคารมีนโยบายในการกำหนดอัตราดอกเบี้ยเงินฝาก โดยพิจารณาจากแนวโน้มอัตราดอกเบี้ย
ทิศทางเศรษฐกิจ รวมถึงปัจจัยภายในและภายนอกที่มีผลกระทบต่าง ๆ
โดยธนาคารเน้นให้อัตราดอกเบี้ยที่สามารถแขงขันกับธนาคารพาณิชย์คู่แข่งอื่น ๆ ได้

  3) กลยุทธ์ด้านโปรแกรมส่งเสริมการขาย (Promotional Strategy)

ธนาคารได้ดำเนินกิจกรรมส่งเสริมการขายสำหรับผลิตภัณฑ์เงินฝากให้แก่กลุ่มลูกค้าเป้าหมายอย่างต่อเนื่อง
โดยในปี 2549 ที่ผ่านมา
ธนาคารมุ่งเน้นไปที่การจัดกิจกรรมการตลาดและโปรแกรมส่งเสริมการขายสำหรับลูกค้าออมทรัพย์
เพื่อเป็นการขยายฐานลูกค้าเงินฝากออมทรัพย์ไปสู่กลุ่มลูกค้าเป้าหมายใหม่ ๆ ให้มากขึ้น

  4) กลยุทธ์ด้านการจัดกลุ่มลูกค้า (Customer Segmentation)

ธนาคารมีนโยบายที่จะจัดกลุ่มของลูกค้าและวิเคราะห์ถึงความต้องการและรูปแบบการใช้บริการของลูกค้าแต่ละกลุ่ม
โดยธนาคารได้จัดเตรียมเจ้าหน้าที่การตลาดไว้คอยบริการให้คำแนะนำ คำปรึกษา
ตลอดจนวางแผนทางการเงินให้แก่ลูกค้าแต่ละกลุ่มให้ได้รับความสะดวกและความพึงพอใจสูงสุด

ช่องทางการให้บริการ

1) เครือข่ายสาขา

ณ สิ้นปี 2549 ธนาคารมีสาขาจำนวนทั้งสิ้น 133 สาขา แบ่งเป็น
สาขาในเขตกรุงเทพมหานครและปริมณฑล จำนวน 72 สาขา และสาขาในต่างจังหวัด จำนวน 61
สาขา โดยสาขาของธนาคารจะตั้งอยู่ในพื้นที่ที่สามารถเข้าถึงกลุ่มลูกค้าเป้าหมาย อาทิ
ห้างสรรพสินค้า ย่านชุมชน และอาคารสำนักงานต่าง ๆ
ปัจจุบันสาขาของธนาคารเป็นช่องทางหลักที่ช่วยในการขยายฐานลูกค้าเงินฝาก
และให้บริการแก่ลูกค้าเงินฝากในการทำธุรกรรมต่าง ๆ
รวมทั้งสาขาของธนาคารบางส่วนยังเปิดให้บริการในวันเสาร์และวันอาทิตย์
ซึ่งมีส่วนช่วยอำนวยความสะดวกให้แก่ลูกค้าในการใช้บริการเป็นอย่างมาก

2) ทีมการตลาดเงินฝาก (Direct Marketing)

ธนาคารได้จัดให้มีทีมการตลาดที่มีความรู้ทางด้านผลิตภัณฑ์เงินฝาก
และการบริการลูกค้าเป็นผู้แนะนำบริการด้านเงินฝากหรือการลงทุนต่าง ๆ แก่ลูกค้ากลุ่มเป้าหมาย

3) เครื่องบริการอัตโนมัติ (ATM)

ในปี 2549 ธนาคารได้เร่งติดตั้งเครื่องบริการอัตโนมัติเพิ่มมากขึ้น ทำให้ ณ สิ้นปี 2549
ธนาคารมีเครื่องบริการอัตโนมัติทั้งสิ้น 242 เครื่อง อย่างไรก็ดี ด้วยเครือข่ายของ ATM Pool
ทำให้ลูกค้าเงินฝากของธนาคาร สามารถใช้บริการเบิกถอนเงินสด โอนเงิน
สอบถามยอดเงินในบัญชี ชำระค่าสาธารณูปโภค ได้ตลอด 24 ชั่วโมง
ที่เครื่องบริการอัตโนมัติของทุกธนาคารทั่วประเทศ

2. บริการด้านเงินให้สินเชื่อ

การให้บริการด้านเงินให้สินเชื่อของธนาคาร แบ่งออกได้เป็น 5 ประเภท คือ

2.1 สินเชื่อบุคคล

ธนาคารมีความมุ่งมั่นพัฒนาผลิตภัณฑ์ใหม่ๆ และให้บริการทางการเงินที่หลากหลายเพื่อตอบ
สนองทุกความต้องการทางการเงินของลูกค้า

- บริการสินเชื่อเพื่อที่อยู่อาศัย เป็นสินเชื่อสำหรับลูกค้าที่มีวัตถุประสงค์ เพื่อนำไปซื้อที่อยู่อาศัย
ภายใต้เครื่องหมายผลิตภัณฑ์ Smart Home ทั้งที่เป็นโครงการหมู่บ้าน ที่ดินเพื่อการปลูกสร้าง
หรือที่อยู่อาศัยทั่วไป รวมไปถึงการไถ่ถอนหนี้จากสถาบันการเงินเดิม

- บริการสินเชื่ออเนกประสงค์ เป็นสินเชื่อเพื่อการใช้จ่ายส่วนตัวของลูกค้า โดยมีทั้งแบบที่ใช้
หลักทรัพย์เป็นประกันและแบบไม่มีหลักประกัน

- บริการสินเชื่อสารพัดนึก ให้วงเงินกู้เพิ่มแก่ลูกค้าเช่าซื้อรถยนต์ของธนาคาร
ที่มีประวัติการผ่อนชำระดี

กลยุทธ์การแข่งขัน

เน้นความสะดวกรวดเร็วในการให้บริการ
การส่งเสริมการตลาดตามสถานการณ์และสภาวการณ์แข่งขันของตลาด
โดยมีฝ่ายพัฒนาผลิตภัณฑ์สินเชื่อรายย่อยเป็นหน่วยงานที่รับผิดชอบการพัฒนาผลิตภัณฑ์ ด้านเงื่อนไข
รายละเอียด ตลอดจนอัตราดอกเบี้ย

ช่องทางการให้บริการ

ธนาคารจัดให้มีช่องทางการให้บริการสินเชื่อบุคคล ดังนี้

1) ธนาคารมีเจ้าหน้าที่ทีมขายตรงลูกค้าผู้บริโภค
ดูแลในการจำหน่ายผลิตภัณฑ์ตามเป้าหมายที่กำหนดในแผนธุรกิจ

2) เครือข่ายสาขาเป็นอีกช่องทางหนึ่งในการประชาสัมพันธ์สินเชื่อบุคคลหรือผลิตภัณฑ์ใหม่ ๆ
แก่ลูกค้า

2.2 สินเชื่อเพื่อผู้ประกอบการวิสาหกิจขนาดกลางและขนาดย่อม (SMEs)

บริการสินเชื่อเพื่อผู้ประกอบการวิสาหกิจขนาดกลางและขนาดย่อม (SMEs)
ที่มีความต้องการวงเงินกู้ ประเภทวงเงินกู้ระยะสั้น
เพื่อใช้เป็นเงินทุนหมุนเวียนและเสริมสภาพคล่องในกิจการและวงเงินกู้ระยะยาวเพื่อใช้ในการขยายธุรกิจ
หรือลดต้นทุนทางการเงิน รวมถึงเสนอบริการทางการเงินด้านอื่น ๆ เช่น ค้ำประกัน/อาวัล
และวงเงินสินเชื่อเพื่อธุรกิจการค้าต่างประเทศ เป็นต้น

กลยุทธ์การแข่งขัน

-
เลือกกลุ่มลูกค้าเป้าหมายที่ธนาคารมีฐานข้อมูลและความได้เปรียบด้านความสัมพันธ์ในกลุ่มผู้ประกอบการประเภทต่าง
ๆ

- ส่งเสริมความสัมพันธ์ที่ดีกับลูกค้า
โดยให้บริการให้คำปรึกษาวางแผนธุรกิจและการเงินให้กับลูกค้าควบคู่กันไปด้วย
เพื่อเป็นการรักษาฐานลูกค้าเดิม รวมถึงมุ่งหวังลูกค้าใหม่จากลูกค้าเดิมที่ได้รับบริการที่ดีจากธนาคาร

- อำนวยความสะดวกในบริการด้านต่าง ๆ ให้กับลูกค้า
ตั้งแต่ขั้นตอนการพิจารณาให้สินเชื่อจนถึงเมื่อเป็นลูกค้าของธนาคารแล้ว

- พัฒนาผลิตภัณฑ์สินเชื่อที่รวมบริการทางการเงินอื่น ๆ ให้ลูกค้าได้รับวงเงินและผลิตภัณฑ์ต่าง ๆ
ตรงกับความต้องการและโครงสร้างทางการเงินที่เหมาะสมกับการดำเนินธุรกิจ

- กระจายอำนาจในการอนุมัติ โดยใช้แบบพิจารณาเครดิต Credit Scoring
เป็นเครื่องมือในการกลั่นกรองและพิจารณาอนุมัติสำหรับสินเชื่อที่เป็นผลิตภัณฑ์สินเชื่อมาตรฐาน
เพื่อให้การอนุมัติสะดวกรวดเร็วยิ่งขึ้น

- พัฒนาระบบและขั้นตอนการปฏิบัติการด้านสินเชื่อ
โดยใช้เทคโนโลยีสารสนเทศมาช่วยในการทำงาน และรวบรวมข้อมูล
เพื่อให้ระบบมีความสะดวกรวดเร็วมากขึ้นรวมถึงสามารถจัดเก็บฐานข้อมูลให้เป็นระบบมากขึ้น

- กำหนดอำนาจอนุมัติของคณะกรรมการหรือบุคคล
ตามวงเงินและลักษณะของผลิตภัณฑ์ให้ชัดเจนเพื่อให้เกิดความคล่องตัวและรวดเร็วยิ่งขึ้น

ช่องทางการให้บริการ

- การให้สินเชื่อ SMEs ในเขตกรุงเทพมหานครและปริมณฑล
ผ่านช่องทางการแนะนำผ่านสาขาทั่วกรุงเทพและปริมณฑล
หรือติดต่อผ่านฝ่ายการตลาดลูกค้าสินเชื่อธุรกิจ SMEs โดยตรง

- การให้สินเชื่อ SMEs ในเขตสาขาต่างจังหวัด
ผ่านช่องทางการตลาดสาขาที่กระจายอยู่ทั่วภูมิภาคของประเทศ

2.3 สินเชื่อธุรกิจ

ปี 2549 ที่ผ่านมา ธนาคารได้พัฒนารูปแบบการให้บริการสินเชื่อ
โดยมุ่งเน้นการให้บริการที่สอดรับกับความต้องการของลูกค้ามากขึ้น
ด้วยการจัดตั้งทีมที่ปรึกษาทางการเงิน (วาณิชธนกิจ) เพื่อให้บริการควบคู่กับสินเชื่อธุรกิจ
ซึ่งได้รับการตอบรับจากลูกค้าเป็นอย่างดี

สำหรับการให้บริการสินเชื่อนั้น
ธนาคารจะพิจารณาถึงประเภทการเงินที่เหมาะสมกับความต้องการทางการเงินที่แท้จริงของลูกค้าเป็นหลัก
หลังจากนั้นจึงกำหนดเงื่อนไขวงเงิน อัตราดอกเบี้ย ระยะเวลาการผ่อนชำระ
ให้สอดคล้องกับกระแสเงินสดและความต้องการใช้วงเงินของลูกค้า
โดยบริการสินเชื่อหลักของธนาคาร ได้แก่

1) วงเงินสินเชื่อระยะยาว (Term Loan Facility)

เหมาะสำหรับลูกค้าที่มีความต้องการใช้วงเงินระยะเกินกว่า 1 ปีขึ้นไป
และมีวัตถุประสงค์การใช้เงินอย่างชัดเจน เช่น นำไปลงทุนเพื่อการก่อสร้างโรงงาน ขยายกิจการ
หรือซื้อเครื่องจักร / อุปกรณ์ต่าง ๆ เป็นต้น

2) วงเงินกู้ยืมระยะสั้น (Working Capital Facility)

เหมาะสำหรับลูกค้าที่มีความต้องการใช้เงินระยะสั้น ๆ ไม่เกิน 1 ปี
เพื่อใช้เป็นเงินทุนหมุนเวียนในกิจการหรือเพื่อเสริมสภาพคล่อง ได้แก่
การให้สินเชื่อเพื่อสั่งซื้อวัตถุดิบ การบริหารสินค้าคลัง เป็นต้น
บริการทางการเงินดังกล่าวมีหลายประเภท อาทิ วงเงินกู้เบิกเกินบัญชี หรือ ตั๋วสัญญาใช้เงิน ทั้งนี้
ลูกค้าสามารถเบิกกู้ได้ตามความต้องการ แต่ธนาคารจะมีการทบทวนวงเงินและเครดิตของลูกค้าทุกปี

3) การอาวัล / ค้ำประกัน (Aval / Guarantee Facility)

เหมาะสำหรับลูกค้าที่ต้องนำไปใช้สำหรับการค้ำประกันกับคู่ค้า เช่น การยื่นประมูลงานต่าง ๆ
การค้ำประกันผลงานก่อสร้าง การค้ำประกันค่าสาธารณูปโภคต่าง ๆ เป็นต้น

4) สินเชื่อเพื่อการค้าระหว่างประเทศ (Trade Finance)

เหมาะสำหรับลูกค้าที่ประกอบธุรกิจนำเข้าและส่งออกสินค้า ธนาคารมีผลิตภัณฑ์ Trade Finance
รองรับความต้องการของลูกค้าได้อย่างครบถ้วน อาทิ เล็ตเตอร์ออฟเครดิต (LC)
การค้ำประกันการออกสินค้า (SG) สินเชื่อเพื่อการส่งออก (PC) และการโอนเงินระหว่างประเทศ
เป็นต้น

นอกจากบริการสินเชื่อหลัก ๆ ข้างต้นแล้ว
ยังมีทีมงานวาณิชธนกิจที่คอยให้คำปรึกษาทางการเงินแก่ลูกค้าอย่างต่อเนื่อง
เพื่อให้ลูกค้าสามารถดำเนินธุรกิจได้ตามเป้าหมายที่วางไว้ อาทิ
การให้คำปรึกษาทางด้านการจัดโครงสร้างทางเงินเพื่อหาแหล่งเงินทุนที่เหมาะสม เป็นต้น

การบริหารความเสี่ยงจากการให้สินเชื่อ

ในการพิจารณาสินเชื่อแต่ละราย
ฝ่ายสินเชื่อและวิเคราะห์สินเชื่อของธนาคารจะร่วมกันประเมินคุณภาพด้านเดรดิตของลูกค้า
ทั้งความสามารถในการดำเนินงานและความสามารถในการชำระหนี้ผ่านการจัดทำ Loan Rating
ในขณะเดียวกัน ธนาคารใช้ RAROC Model เป็นเกณฑ์ในการพิจารณาผลตอบแทนจากการให้สินเชื่อ
ซึ่งผลตอบแทนที่ได้รับจะสอดคล้องกับความเสี่ยงในการให้บริการสินเชื่อของลูกค้าแต่ละราย

นโยบายการควบคุมดูแล การอนุมัติการให้กู้ยืม และการติดตามลูกหนี้

ธนาคารจะมีนโยบายการควบคุมดูแลการปฏิบัติงาน โดยจัดทำ Credit Policy and Guideline
สำหรับการควบคุมให้เจ้าหน้าที่ปฏิบัติตามข้อกำหนดของธนาคารอย่างเคร่งครัด
นอกจากนี้ธนาคารยังมีการกำหนดการให้วงเงินของลูกค้าแต่ละรายที่เข้มงวดกว่าเกณฑ์ธนาคารแห่งประเทศไทยกำหนด

ในการอนุมัติสินเชื่อ
ธนาคารกำหนดให้ฝ่ายสินเชื่อและฝ่ายวิเคราะห์สินเชื่อดำเนินการพิจารณาคำขอสินเชื่อของลูกค้าอย่างเป็นอิสระด้วยความรู้และความเชี่ยวชาญของเจ้าหน้าที่แต่ละฝ่าย
โดยนำเสนอต่อคณะกรรมการพิจารณาสินเชื่อเพื่อพิจารณาอนุมัติสินเชื่อแต่ละราย
ซึ่งมีเครื่องมือในการช่วยตัดสินใจ ได้แก่ RAROC Model, Credit Scoring และ Loan
Rating

หลังจากพิจารณาสินเชื่อแล้ว ธนาคารมีหน่วยตรวจสอบสินเชื่อ ทำหน้าที่ตรวจสอบข้อมูลลูกค้า
และรายงานการติดต่อกับธนาคารของลูกค้าอย่างสม่ำเสมอ นอกจากนี้ ยังมีการประชุม Watch
List Committee ทุกเดือน และมีการทบทวนคุณภาพลูกค้าปีละ 1 ครั้ง
เพื่อติดตามการใช้วงเงินสินเชื่อ การปฏิบัติตามข้อตกลง ภาวะธุรกิจ รวมถึงเหตุการณ์ต่าง ๆ
ที่จะมีผลกระทบต่อการดำเนินธุรกิจของลูกค้าเพื่อป้องกันการเกิดหนี้ด้อยคุณภาพ

กลยุทธ์การแข่งขัน

ในปีที่ผ่านมา การแข่งขันของธนาคารพาณิชย์ยังคงเป็นการแข่งขันทางด้านราคาที่รุนแรง
เนื่องจากสภาพคล่องในระบบธนาคารพาณิชย์ยังมีอยู่เป็นจำนวนมากตามที่ได้กล่าวแล้วข้างต้นว่า
ธนาคารได้ตระหนักถึงความเสี่ยงและผลตอบแทนจากธุรกิจสินเชื่อให้อยู่ในเกณฑ์ที่ธนาคารยอมรับได้
ดังนั้น กลยุทธ์ในช่วงที่ผ่านมาจึงเป็นลักษณะของการให้บริการแบบครบวงจร
โดยนำเสนอบริการที่ครอบคลุมความต้องการของลูกค้า
รวมทั้งส่งเสริมการขายผลิตภัณฑ์ทางการเงินของกลุ่มธนชาต
เพื่อตอบสนองความต้องการลูกค้าในทุกลักษณะ

นอกจากนี้ ธนาคารยังได้พัฒนากระบวนการทำงานภายใน (Re-engineering) ให้มีความกระชับ
และคล่องตัวมากขึ้น
เพื่อให้บริการแก่ลูกค้าได้อย่างรวดเร็วขึ้นซึ่งสร้างความประทับใจให้แก่ลูกค้าเป็นอย่างมาก

การจำหน่ายและช่องทางการจำหน่าย

ธนาคารให้บริการแก่ลูกค้าผ่านช่องทางหลัก ๆ 3 ทาง คือ

1) สำนักงานใหญ่ของธนาคาร

2) ผ่านช่องทางการ Cross Sell ของกลุ่มธนชาต

3) ผ่านสาขาของธนาคาร

2.4 สินเชื่อเช่าซื้อรถยนต์

ธนาคารให้บริการสินเชื่อประเภทเช่าซื้อแก่บุคคลธรรมดาและนิติบุคคล โดยบริการที่ธนาคารมุ่งเน้น
คือ สินเชื่อเช่าซื้อรถยนต์ใหม่ สินเชื่อเช่าซื้อรถยนต์มือสอง
ซึ่งปัจจุบันธนาคารเป็นผู้นำตลาดด้านสินเชื่อเช่าซื้อรถยนต์ใหม่
และได้ขยายส่วนแบ่งตลาดสินเชื่อเช่าซื้อรถยนต์มือสองเพิ่มขึ้น
นอกจากนี้ธนาคารมีโครงการเกี่ยวกับรถยนต์อื่นๆ เช่นโครงการสินเชื่อ NGV
ซึ่งเป็นโครงการที่ธนาคารร่วมมือกับ ปตท.
ให้สินเชื่อเพื่อเปลี่ยนแปลงเครื่องยนต์ในการรักษาสิ่งแวดล้อม เป็นต้น

กลยุทธ์การแข่งขัน

ธนาคารดำเนินกลยุทธ์การแข่งขันในธุรกิจเช่าซื้อรถยนต์ ดังนี้

1) ด้านราคา

ธนาคารมีนโยบายการกำหนดราคาให้สามารถแข่งขันได้ในตลาด และให้ผลตอบแทนสูงสุด
รวมทั้งมีความยืดหยุ่นสามารถปรับเปลี่ยนเงื่อนไขการให้เช่าซื้อได้ตลอดเวลา
โดยพิจารณาจากหลายปัจจัยที่คาดว่าจะส่งผลกระทบต่อการตัดสินใจของผู้บริโภค

2) ด้านบริการ

กระบวนในการพิจารณาอนุมัติสินเชื่อเป็นไปด้วยความรวดเร็ว นับตั้งแต่การออกพบลูกค้า
การตรวจสอบเครดิต การแจ้งผลการพิจารณาให้ลูกค้าทราบผลการพิจารณาทราบอย่างรวดเร็ว
นอกจากนี้ธนาคารยังให้ความสำคัญกับการให้บริการหลังการขายที่ดีเพื่อสร้างความสัมพันธ์ที่ดีกับลูกค้า

3) ด้านการส่งเสริมการขาย

ธนาคารจัดกิจกรรมส่งเสริมการขายร่วมกับตัวแทนจำหน่ายรถยนต์ทั้งในเชิงรุกและเชิงรับ ทั้งนี้
เพื่อเป็นการรักษาส่วนแบ่งทางการตลาดเดิมไว้ อย่างไรก็ตาม
ธนาคารยังหาช่องทางในการขยายส่วนแบ่งทางการตลาด
โดยการจัดแคมเปญร่วมกับตัวแทนจำหน่ายทั้งรถยนต์ใหม่และรถยนต์มือสอง
และการสร้างความสัมพันธ์กับกลุ่มบริษัทให้เช่าซื้อที่อยู่ในกลุ่มของบริษัทผู้จำหน่ายรถยนต์

4) ด้านการบริหารความสัมพันธ์กับลูกค้า

ธนาคารได้ริเริ่มโครงการต่าง ๆ เพื่อเพิ่มการให้บริการกับลูกค้าเดิมของธนาคาร เช่น ด้านศูนย์
Call Center ธนาคารได้ปรับปรุงหน่วยงานเพื่อรองรับปริมาณฐานลูกค้าที่ใช้บริการเพิ่มขึ้น ทั้งนี้
เพื่อให้บริการข้อมูลด้านผลิตภัณฑ์ของธนาคารที่ครบถ้วน รวมทั้งรับฟังข้อติชม
และหาทางแก้ไขปัญหาต่าง ๆ ให้กับลูกค้า อย่างไรก็ตาม
ธนาคารยังคำนึงถึงความพึงพอใจสูงสุดของลูกค้าเป็นหลัก
จึงจัดทำแผนสำรวจความพึงพอใจของลูกค้า และตัวแทนจำหน่ายรถยนต์อย่างน้อยปีละ 1 ครั้ง
เพื่อประเมินผลการบริการจากลูกค้าในทุก ๆ ด้าน

5) ด้านการตลาด

เพื่อเป็นการเพิ่มส่วนแบ่งการตลาดด้านเช่าซื้อรถยนต์ ธนาคารใช้กลยุทธ์การเจาะตลาด (Market
Penetration Strategy)
โดยการเชิญชวนลูกค้าเดิมที่ใช้บริการกับธนาคารให้มาใช้บริการซ้ำในการทำเช่าซื้อรถยนต์คันต่อไป
เช่น โครงการเช่าซื้อรถคันที่ 2
โดยธนาคารมอบสิทธิพิเศษสำหรับลูกค้าปัจจุบันที่มีประวัติการผ่อนชำระดี
นอกจากนี้ธนาคารขยายกลุ่มเป้าหมายไปยังลูกค้าที่ใช้บริการเช่าซื้อกับบริษัทอื่นหรือลูกค้าที่ไม่เคยใช้บริการเช่าซื้อ
(ลูกค้าที่ซื้อเงินสดหรือนิติบุคคล) ให้มาทำเช่าซื้อกับธนาคาร

ช่องทางการให้บริการ

ด้านการจำหน่ายและช่องทางการจำหน่ายในธุรกิจเช่าซื้อ ธนาคารใช้ช่องทางการตลาดดังนี้

1. ทีมงานขายทั้งในกรุงเทพมหานครและภูมิภาค
มุ่งเน้นให้บุคลากรทั้งในกรุงเทพมหานครและภูมิภาค
สร้างความสัมพันธ์ที่ดีกับกลุ่มตัวแทนจำหน่ายรถยนต์ รวมถึงบริษัทต่าง ๆ ที่เป็นกลุ่มลูกค้าเป้าหมาย
เพื่อเข้าถึงลูกค้าโดยตรง

2. จัดเช่าซื้อรถยนต์ผ่านทีมงาน TFA (Thanachart Financial Agent)
ที่จะทำหน้าที่เป็นตัวแทนขายผลิตภัณฑ์ของกลุ่มธนชาต
รวมถึงเพิ่มช่องทางผ่านฐานลูกค้าของกลุ่มธนชาต (Cross Selling)
โดยเน้นกลุ่มลูกค้าที่มีศักยภาพ

3. พัฒนาการขายช่องทางใหม่
โดยร่วมกับตัวแทนจำหน่ายในลักษณะแคมเปญพิเศษแก่กลุ่มลูกค้าเฉพาะ

2.5 สินเชื่อเพื่อการค้าต่างประเทศ

เป็นการให้บริการครบวงจรในด้านการค้าต่างประเทศ เช่น
การเปิดเลตเตอร์ออฟเครดิตเพื่อการสั่งสินค้าเข้า (Import L/C) การทำทีอาร์ (Trust
Receipt) การทำแพคกิ้งเครดิต (Packing Credit) การรับซื้อและซื้อลดตั๋วค่าสินค้าออก
(Export Bill Negotiation) และสแตนด์บายเลตเตอร์ออฟเครดิต (Standby L/C)
หนังสือค้ำประกันต่างประเทศ (Letter of Guarantee)

กลยุทธ์การแข่งขัน

การบริการที่ถูกต้องแม่นยำ สะดวกรวดเร็ว อัตราดอกเบี้ย และค่าธรรมเนียม
ถือเป็นตัวแปรตัวหลักในการส่งเสริมให้ลูกค้ามาใช้บริการด้านธุรกรรมการค้าต่างประเทศ
โดยธนาคารคำนึงถึงรายได้จากการทำธุรกรรมของลูกค้าในภาพรวมและการสร้างฐานลูกค้าเป็นประเด็นหลัก

ช่องทางการให้บริการ

1. เจ้าหน้าที่ฝ่ายการค้าต่างประเทศ และเจ้าหน้าที่ฝ่ายการตลาดสินเชื่อธุรกิจ และ SMEs

2. เครือข่ายสาขา

3. บริการด้านอิเล็กทรอนิกส์

ธนาคารให้บริการผลิตภัณฑ์อิเล็กทรอนิกส์ที่สามารถรองรับการทำธรุกรรมทางการเงินของลูกค้าธนาคารให้มีความรวดเร็วและมีประสิทธิภาพมากยิ่งขึ้น
ประกอบไปด้วย บริการโอนเงิน (Fund Transfer), บริการโอนเงินรายย่อยอัตโนมัติ (ATS),
บริการโอนเงินรายใหญ่ระหว่างธนาคาร (BAHTNET), บริการโอนเงินรายย่อยระหว่างธนาคาร
(SMART), บริการรับชำระเงินค่าสินค้าหรือบริการ (Bill Payment) ผ่านช่องทางให้บริการต่าง
ๆ ของธนาคาร อาทิ Counter, ATM, IVR, Internet และ Mobile ทั้งนี้
ธนาคารมีนโยบายในการกำหนดกฎระเบียบในการดำเนินการให้เป็นไปตามประกาศของธนาคารแห่งประเทศไทย
นอกจากนี้ ธนาคารยังพิจารณาปัจจัยภายนอกต่าง ๆ ประกอบ เช่น อัตราเงินเฟ้อ
ภาวะเศรษฐกิจของประเทศ อัตราผลตอบแทน และอัตราดอกเบี้ยของตลาดโดยรวม

3.1 ATS : บริการโอนเงินอัตโนมัติ

เป็นบริการโอนเงินระหว่างอัตโนมัติให้กับผู้รับเงินจำนวนมากรายที่มีบัญชีออมทรัพย์หรือกระแสรายวัน
กับธนคารธนชาตทั่วประเทศ
ซึ่งจะตอบสนองความต้องการลูกค้าในการทำรายการโอนเงินที่มีจำนวนรายการมาก ๆ
ด้วยการส่งคำสั่งครั้งเดียว (ในรูปแบบ One to Many) โดยมีบริการ

- Payroll : เพื่อการจ่ายเงินเดือน โบนัส เงินปันผล

- ATS Credit : เพื่อการจ่ายค่าสินค้าให้กับผู้รับเป็นจำนวนมากราย

- ATS Debit : เพื่อการตัดบัญชีชำระค่าสินค้าอัตโนมัติเป็นจำนวนมากราย

ทั้งนี้ ลูกค้ายังสามารถ ใช้บริการ ATS ผ่านช่องทาง Diskette, Modem และ Internet
ได้เช่นกัน

3.2 SMART (Credit) : บริการโอนเงินอัตโนมัติ ระหว่างธนาคาร

บริการโอนเงินอัตโนมัติให้กับผู้รับเงินรายย่อยจำนวนมาก
รายที่มีบัญชีออมทรัพย์หรือกระแสรายวันสามารถโอนไปได้ทุกธนาคาร
ซึ่งจะตอบสนองความต้องการลูกค้า ในการทำรายการโอนเงินที่มีจำนวนรายการมาก ๆ
ด้วยการส่งคำสั่งเพียงครั้งเดียว (ในรูปแบบ One to Many) เช่น เพื่อชำระสินค้าและบริการ
รวมถึงการจ่ายเงินเดือน โบนัส เงินปันผล ฯลฯ ทั้งนี้ลูกค้ายังสามารถ ใช้บริการ SMART
ผ่านช่องทาง Counter และ Internet ได้เช่นกัน

3.3 Fund Transfer : บริการโอนเงินประเภทต่างๆ

บริการโอนเงินประเภทต่าง ๆ ระหว่างธนาคารธนชาต และระหว่างธนาคารพาณิชย์ทั่วไป อาทิ
การโอนเงินปกติ (Transfer) การโอนเงินบุคคลที่ 3 (3^(rd) Party)
บริการโอนเงินระหว่างบัญชีเงินฝากออมทรัพย์กับบัญชีเงินฝากกระแสรายวันแบบอัตโนมัติ (Sweep)
การโอนเงินรายย่อยระหว่างธนาคาร (ORFT) และการโอนเงินรายใหญ่ระหว่างธนาคาร
(BAHTENET)

3.4 Sweep Account Service (Cash Link Account) :
บริการโอนเงินระหว่างบัญชีเงินฝากออมทรัพย์ กับบัญชีเงินฝากกระแสรายวันแบบอัตโนมัติ

เป็นบริการที่ทางธนาคารได้เพิ่มช่องทางสำหรับลูกค้า
เพื่อเพิ่มความสะดวกในการโอนเงินระหว่างบัญชีเงินฝากออมทรัพย์กับบัญชีเงินฝากกระแสรายวัน
โดยกำหนดให้บัญชีกระแสรายวันเป็นบัญชีหลักและบัญชี ออมทรัพย์เป็นบัญชีที่ผูกไว้กับบัญชีหลัก
(Relate) เพื่อโอนเงินจาก บัญชีออมทรัพย์ เข้าบัญชีกระแสรายวันจะเรียกว่า Sweep In
และโอนเงินจาก บัญชีฝากกระแสรายวัน เข้าบัญชีออมทรัพย์ จะเรียกว่า Sweep Out

ทั้งนี้ เพื่อเป็นการเพิ่มความสามารถในการแข่งขันในเรื่องของค่าธรรมเนียมโดย
ธนาคารได้กำหนดอัตราค่าธรรมเนียมใหม่ โดยเปลี่ยนจาก 10 บาทต่อรายการเป็น 10
บาทต่อวันและมีการทำโปรโมชั่นฟรีค่าธรรมเนียม
เพื่อดึงดูดลูกค้าให้เข้ามาเปิดบัญชีกับธนาคารมากขึ้น

3.5 Interbank Transfer (ORFT) : บริการโอนเงินรายย่อยระหว่างธนาคาร

การโอนเงินสดจากเคาน์เตอร์ธนาคาร
ไปยังบัญชีเงินฝากออมทรัพย์หรือบัญชีกระแสรายวันของบุคคลอื่นต่างธนาคารได้ทั่วประเทศ

3.6 Bahtnet : บริการโอนเงินรายใหญ่ระหว่างธนาคาร

ธนาคารได้เปิดบริการให้ลูกค้าที่มีความต้องการโอนเงินของตนเอง
จากธนาคารธนชาตไปยังธนาคาร/สถาบันการเงินอื่น หรือรับโอนเงินของลูกค้าจากธนาคาร /
สถาบันการเงินอื่น เพื่อเข้าบัญชีที่ธนาคารธนชาต ซึ่งจะมีผลการโอนเงินภายในวันนั้นเหมาะ
สำหรับลูกค้าที่ต้องการโอนเงินจำนวนครั้งละมากๆ และต้องการความรวดเร็ว

3.7 Bill Payment : บริการรับชำระเงินค่าสินค้า

เป็นบริการรับชำระเงินค่าสินค้าหรือบริการแก่บริษัทที่มีการจำหน่ายสินค้าเงินผ่อน หรือบริการ ต่างๆ
ที่มีการรับชำระเงินเป็นรายงวด (ในรูปแบบ Many to One)
เพื่ออำนวยความสะดวกให้แก่ลูกค้าของบริษัทในการชำระเงินค่าสินค้าและบริการได้สะดวกขึ้น
โดยผู้ชำระเงินสามารถชำระเงินได้ที่เคาน์เตอร์ของธนาคารธนชาตทุกสาขาทั่วประเทศ หรือ
ช่องทางอิเล็กทรอนิกส์ของธนาคาร
ซึ่งธนาคารมีรายงานแสดงรายละเอียดการรับชำระเงินแจ้งให้บริษัททราบทุกวันทำการถัดไป

3.8 เครื่องบริการอัตโนมัติ (ATM)

ในปี 2549 ธนาคารได้เร่งขยายพื้นที่การให้บริการให้ครอบคลุมพื้นที่มากขึ้น
โดยการติดตั้งเครื่องบริการอัตโนมัติเพิ่มมากขึ้นอย่างต่อเนื่อง ทั้งในเขตกรุงเทพฯ และปริมณฑล
รวมทั้งในเขตต่างจังหวัดทำให้ ณ สิ้นปี 2549 ธนาคารมีเครื่องบริการอัตโนมัติทั้งสิ้นจำนวน 242
เครื่อง โดยลูกค้าเงินฝากของธนาคารสามารถใช้บริการเบิกถอนเงินสด สอบถามยอดเงินในบัญชี
โอนเงิน ชำระค่าสินค้าและบริการ
ผ่านเครื่องบริการอัตโนมัติของธนาคารและทุกธนาคารที่เป็นสมาชิกของ ATM Pool ได้ตลอด 24
ชั่วโมง นอกจากนั้นเพื่อเป็นการเพิ่มศักยภาพในการให้บริการ ในปี 2549 ที่ผ่านมา
ธนาคารยังเพิ่มการให้บริการเบิกถอนเงินสดผ่านบัตรเครดิต Visa International
ทำให้เครื่องบริการอัตโนมัติของธนาคารสามารถรองรับกลุ่มลูกค้าผู้ถือบัตรเครดิตของ Visa/Plus
รวมทั้งบัตรเดบิต Visa Electron ได้

3.9 บริการทางการเงินผ่านระบบโทรศัพท์

ปัจจุบัน Thanachart SmartPhone สามารถให้บริการต่าง ๆ ได้ดังนี้

- สอบถามยอดเงินในบัญชีเงินฝาก สินเชื่อ
และโอนเงินภายในบัญชีธนาคารธนชาตและโอนเงินไปยังบุคคลที่ 3 ในธนาคารเดียวกัน

- สอบถามอัตราดอกเบี้ย

- ขอรับ Statement ข้อมูลผลิตภัณฑ์และบริการทางโทรสาร

- เปลี่ยนรหัสส่วนตัว

- สามารถเสนอแนะหรือติชมบริการได้

3.10 บริการทางการเงินผ่านระบบอินเตอร์เน็ต

ปัจจุบัน Thanachart SmartWeb สามารถให้บริการต่าง ๆ ได้ดังนี้

- สามารถตรวจสอบยอดรวมบัญชีเงินฝาก บัญชีสินเชื่อ ที่มีอยู่กับธนาคารได้

- เรียกดูและสั่งพิมพ์รายการเดินบัญชี (Statement)

4. บริการด้านอื่น ๆ

เป็นการให้บริการจัดการทางการเงินสำหรับบุคคลและธุรกิจ
ซึ่งเกี่ยวเนื่องกับการอำนวยความสะดวกในด้านรายการที่เกี่ยวเนื่องกับธุรกิจปริวรรตเงินต่างประเทศ
ผลิตภัณฑ์ตั๋วแลกเงิน หุ้นกู้ระยะสั้น รวมถึงการเป็นผู้แทนผู้ถือหุ้นกู้

4.1 บริการธุรกิจปริวรรตเงินต่างประเทศ

เป็นธุรกิจที่เกี่ยวกับเงินตราต่างประเทศ บริการแลกเปลี่ยนเงินตราต่างประเทศ (Exchange)
ในรูป Bank Note, Traveler Cheque
รวมถึงการรับโอนเงินตราต่างประเทศขาเข้าเพื่อชำระค่าสินค้าหรือโอนเข้าบัญชีบุคคลธรรมดา
บริการโอนออกเงินตราต่างประเทศเพื่อชำระค่าสินค้า บริการ และเพื่อบุคคลธรรมดา
รวมทั้งการเปิดบัญชีเงินฝากที่เป็นเงินตราต่างประเทศ (FCD) เป็นต้น

นโยบายและลักษณะการตลาด

จากแนวโน้มของนักท่องเที่ยว
รวมถึงนักธุรกิจที่เดินทางเข้ามาซื้อสินค้าจากตลาดค้าส่งในประเทศไทย
เพื่อนำกลับไปขายในประเทศของตนที่เพิ่มขึ้น
ทำให้ความต้องการในการแลกเปลี่ยนเงินระหว่างสกุลต่างๆ และเงินบาทเพิ่มขึ้นตาม

กลยุทธ์การแข่งขัน

นอกจากการให้บริการที่เป็นกันเอง รวดเร็ว และถูกต้องแล้ว
ธนาคารยังเสนออัตราแลกเปลี่ยนที่ดีกว่าเพื่อเป็นการขยายฐานลูกค้า
เพื่อการสร้างฐานลูกค้าใหม่และรักษาฐานลูกค้าปัจจุบัน
โดยธนาคารได้เลือกพื้นที่ยุทธศาสตร์และดำเนินการเพื่อให้ได้ครองส่วนแบ่งตลาดมากที่สุดในพื้นที่ยุทธศาสตร์ที่กำหนด

กลุ่มลูกค้าเป้าหมาย

กลุ่มเป้าหมายมีทั้งรายบุคคล คือ นักท่องเที่ยวที่เดินทางเข้ามาพักผ่อน
นักธุรกิจที่เดินทางมาทำธุรกิจชาวต่างชาติที่ทำงานในประเทศไทย และองค์กรในภาคธุรกิจอื่น ๆ
เช่น โรงแรม และท่องเที่ยวที่มีธุรกิจเกี่ยวข้องกับเงินตราต่างประเทศ

ช่องทางการให้บริการ

ธนาคารมีนโยบายในการขยายหน่วยการให้บริการทำให้จุดให้บริการลูกค้ามีความสะดวกและเข้าถึงได้ง่ายทั้งในสาขาของธนาคารที่ตั้งอยู่ในทำเลที่มีความต้องการในการแลกเปลี่ยนเงินตราต่างประเทศและสำนักงานแลกเปลี่ยนเงินต่างประเทศนอกสาขาในทำเลที่ตั้งที่เป็นสถานที่ท่องเที่ยวอีกทั้งยังให้บริการรับแลกเปลี่ยนถึงที่สำหรับองค์กรที่มีความประสงค์ในการใช้บริการของธนาคาร
ปัจจุบัน ณ สิ้นปี 2549 มีจุดให้บริการทั้งในสาขาธนาคารและสำนักงานแลกเปลี่ยนเงินต่างประเทศ
รวม 46 จุด

4.2 ผลิตภัณฑ์ตั๋วแลกเงิน / หุ้นกู้ระยะสั้น

ในปี 2549 ธนาคารแห่งประเทศไทยอนุญาตให้ธนาคารพาณิชย์ออกตั๋วแลกเงิน
เพื่อกู้ยืมเงินจากประชาชนได้ โดยมีวัตถุประสงค์เพื่อเพิ่มช่องทางการระดมเงินของธนาคารพาณิชย์
และเพิ่มทางเลือกในการออมเงินให้กับประชาชน
ดังนั้นธนชาตจึงได้ออกผลิตภัณฑ์ตั๋วแลกเงินเสนอขายให้กับลูกค้าของธนาคารในเดือนพฤศจิกายน
2549 โดยธนาคารให้บริการผลิตภัณฑ์ตั๋วแลกเงินกับกลุ่มลูกค้า บุคคลธรรมดา และนิติบุคคล ยกเว้น
สถาบันการเงิน และผู้มีถิ่นฐานนอกประเทศ โดยผ่านช่องทางสาขาของธนาคาร
โดยในระยะแรกธนาคารให้บริการที่สำนักงานใหญ่ และสาขาย่อย เอ็ม บี เค ทาวเวอร์
และภายในปี 2550
ธนาคารมีเป้าหมายที่จะขยายการให้บริการผลิตภัณฑ์ตั๋วแลกเงินเพิ่มขึ้นไปยังสาขาธนาคารทุกสาขา
เพื่อให้ลูกค้าของธนาคารได้รับความสะดวก และเพิ่มการบริการให้ครอบคลุมทั่วถึงยิ่งขึ้น
นอกจากนี้ธนาคารยังได้ออกและเสนอขายหุ้นกู้ระยะสั้น
เพื่อเป็นการเพิ่มทางเลือกให้ลูกค้าธนาคารอีกทางหนึ่ง

กลุ่มลูกค้าเป้าหมาย

กลุ่มลูกค้าเป้าหมายจะเป็นกลุ่มลูกค้าเงินฝากทั้งบุคคลธรรมดาและนิติบุคคล ที่มีความรู้ ความเข้าใจ
มีประสบการณ์ในการลงทุนในตราสารหนี้
และสามารถรับความเสี่ยงด้านเครดิตของธนาคารผู้ออกตราสารได้ในระดับหนึ่ง

กลยุทธ์การแข่งขัน

เนื่องจากตั๋วแลกเงินที่ และหุ้นกู้ระยะสั้นที่ออกโดยธนาคารพาณิชย์
ผู้ถือตราสารดังกล่าวจะมีสถานะเป็นเจ้าหนี้
ซึ่งจะไม่ได้รับการค้ำประกันเงินต้นและดอกเบี้ยจากกองทุนเพื่อการฟื้นฟูและพัฒนาระบบสถาบันการเงิน
เพื่อชดเชยความเสี่ยงที่เกิดขึ้นจากเครดิตของธนาคารผู้ออกตราสาร
อัตราผลตอบแทนของตั๋วแลกเงินและหุ้นกู้ระยะสั้น
จะกำหนดให้สูงกว่าอัตราดอกเบี้ยเงินฝากประจำในช่วงระยะเวลาเดียวกัน
ในขณะเดียวกันธนาคารธนาคารให้ความสำคัญกับการพัฒนาประสิทธิภาพและความรวดเร็วในการให้บริการ
เน้นนำเสนอผลิตภัณฑ์และบริการที่สนองกับความต้องการของลูกค้าปัจจุบัน
ธนาคารมีนโยบายที่จะพัฒนาผลิตภัณฑ์ให้มีความหลากหลาย โดยการเพิ่ม Feature ใหม่ ๆ
ควบคู่ไปกับการพัฒนาระบบเทคโนโลยีให้ทันสมัยมากยิ่งขึ้น

4.3 บริการงานผู้แทนผู้ถือหุ้นกู้

งานผู้แทนผู้ถือหุ้นกู้ มีหน้าที่หลักในการดูแลและปกป้องสิทธิของผู้ถือหุ้นกู้ทั้งปวง
ตามที่กำหนดไว้ในข้อกำหนดสิทธิและหน้าที่ของการออกหุ้นกู้ชุดนั้นๆ
และตามประกาศของสำนักงานคณะกรรมการกำกับหลักทรัพย์และตลาดหลักทรัพย์
โดยธนาคารพร้อมที่จะให้บริการเป็นตัวกลางในการติดตามตรวจสอบการ
ดำเนินการตามสัญญาของผู้ออกหุ้นกู้
พร้อมทั้งดูแลทรัพย์สินที่ผู้ออกหุ้นกู้นำมาเป็นหลักประกันให้กับผู้ถือหุ้นกู้

นโยบายและลักษณะการตลาด

ธนาคารได้เริ่มประกอบธุรกิจการให้บริการงานผู้แทนผู้ถือหุ้นกู้ (Bondholders’
Representative) ประมาณปลายปี 2548 โดยรับโอนธุรกิจดังกล่าวมาจาก บริษัท เงินทุนธนชาติ
จำกัด (มหาชน) ซึ่งในปัจจุบันได้เปลี่ยนชื่อเป็น บริษัททุนธนชาต จำกัด (มหาชน)
โดยธนาคารเสนอบริการทั้งผ่านผู้ออกตราสารโดยตรง
และร่วมกับที่ปรึกษาทางการเงินในการเสนอบริการร่วมกัน
ซึ่งที่ผ่านมาธนาคารได้รับความไว้วางใจจากลูกค้าพอสมควร

กลยุทธ์การแข่งขัน

จากข้อมูล ณ วันที่ 19 พฤษภาคม 2549
สถาบันที่ได้รับอนุญาตให้สามารถทำหน้าที่ผู้แทนผู้ถือหุ้นกู้จากสำนักงานคณะกรรมการกำกับหลักทรัพย์และตลาดหลักทรัพย์มีทั้งสิ้น
15 ราย และเพื่อให้สอดคล้องกับภาวะตลาดการแข่งขันในปัจจุบัน
ธนาคารจึงมุ่งเน้นการให้บริการที่สะดวก รวดเร็ว และอัตราค่าธรรมเนียมที่แข่งขันได้

3.2 ธุรกิจหลักทรัพย์

ธุรกิจหลักทรัพย์แบ่งการดำเนินงานออกเป็น 2 ประเภทธุรกิจ ได้แก่ ธุรกิจหลักทรัพย์
และธุรกิจจัดการลงทุน

3.2.1 ธุรกิจหลักทรัพย์

3.2.1.1 ลักษณะผลิตภัณฑ์และบริการ

ดำเนินการโดยบริษัทหลักทรัพย์ ธนชาต จำกัด (มหาชน)
ซึ่งได้รับอนุญาตจากกระทรวงการคลังให้ประกอบธุรกิจหลักทรัพย์ 3 ประเภท ได้แก่
การเป็นนายหน้าซื้อขายหลักทรัพย์ การค้าหลักทรัพย์ และการจัดจำหน่าย
หลักทรัพย์ตามใบอนุญาตเลขที่ 014/2540 โดยเป็นสมาชิกตลาดหลักทรัพย์ฯหมายเลข 16
นอกจากนี้บริษัทยังดำเนินธุรกิจอื่นๆ ที่เกี่ยวข้องและสนับสนุนธุรกิจหลักทรัพย์ ได้แก่
ธุรกิจที่ปรึกษาทางการเงิน ธุรกิจสัญญาซื้อขายล่วงหน้า ธุรกิจตัวแทนซื้อขายหน่วยลงทุน
และธุรกิจนายทะเบียนหลักทรัพย์

ณ วันที่ 31 ธันวาคม 2549 บริษัทมีสำนักงานใหญ่ตั้งอยู่ที่ 444 อาคารเอ็มบีเค ทาวเวอร์
ถนนพญาไท แขวงวังใหม่ เขตปทุมวัน กรุงเทพมหานคร 10330 มีสำนักงานสาขาทั้งสิ้น 29 แห่ง
ประกอบด้วย สาขาท่าพระ ภูเก็ต หาดใหญ่ เชียงใหม่ สุราษฎร์ธานี สระบุรี ราชบุรี เพลินจิต
เยาวราช แจ้งวัฒนะ พระราม 2 บางนา ปิ่นเกล้า พาหุรัด เชียงใหม่–โชตนา ชลบุรี นครสวรรค์
ประชาชื่น พัทยาเหนือ โคราช อาร์ซีเอ ทองหล่อ ขอนแก่น ถนนจันทร์ นครปฐม เซ็นจูรี่
สยามสแควร์ อุดรธานี และอุบลราชธานี และมีจำนวนพนักงานทั้งสิ้น 513 คน

3.2.1.2 การประกอบธุรกิจแต่ละสายผลิตภัณฑ์

ธุรกิจของบริษัทฯ สามารถแบ่งออกได้เป็น 5 ประเภท ได้แก่ ธุรกิจนายหน้าซื้อขายหลักทรัพย์
ธุรกิจที่ปรึกษาทางการเงินและจัดจำหน่ายหลักทรัพย์ ธุรกิจค้าหลักทรัพย์ ธุรกิจสัญญาซื้อขายล่วงหน้า
และธุรกิจอื่น ๆ

  ธุรกิจนายหน้าซื้อขายหลักทรัพย์

บริษัทหลักทรัพย์ ธนชาต จำกัด (มหาชน) เป็นสมาชิกตลาดหลักทรัพย์แห่งประเทศไทย หมายเลข
16 โดยให้บริการเป็นนายหน้าซื้อขายหลักทรัพย์ และให้บริการข้อมูลวิเคราะห์หลักทรัพย์แก่ลูกค้า
เพื่อใช้ประกอบการตัดสินใจในการลงทุน

บริการนายหน้าซื้อขายหลักทรัพย์ แบ่งออกเป็น 3 ประเภท ดังนี้

1) บัญชีเงินสด (Cash)
เป็นบัญชีซื้อขายหลักทรัพย์เงินสดที่กำหนดวงเงินให้ลูกค้าซื้อขายหลักทรัพย์ได้
โดยลูกค้าต้องนำหลักทรัพย์มาวางเป็นประกันตามข้อกำหนดของตลาดหลักทรัพย์ฯ

2) บัญชีเงินสดแบบ Cash Balance
เป็นบัญชีซื้อขายหลักทรัพย์เงินสดที่ลูกค้าจะต้องนำเงินสดมาวางเป็นประกันก่อนการส่งคำสั่งซื้อหลักทรัพย์
และต้องมีหลักทรัพย์ฝากอยู่ในบัญชีขายหลักทรัพย์ก่อน การส่งคำสั่งขาย
ซึ่งอำนาจซื้อของลูกค้าจะเพิ่มลดตามมูลค่าเงินสดที่ลูกค้านำฝากเข้าบัญชี

3) บัญชีให้กู้ยืมเพื่อซื้อขายหลักทรัพย์ (Credit Balance)
เป็นบัญชีที่ให้กู้ยืมเงินเพื่อซื้อขายหลักทรัพย์ การพิจารณาวงเงินจะมีความเข้มงวดมากกว่าบัญชีเงินสด
และลูกค้าจะต้องทำคำสั่งซื้อขายผ่าน เจ้าหน้าที่การตลาดเท่านั้น
โดยลูกค้าจะต้องนำเงินสดมาวางเป็นหลักประกันการชำระหนี้กับบริษัทก่อนการซื้อขายหลักทรัพย์ครั้งแรก
บริษัทจะมีการประเมินมูลค่าหลักทรัพย์ที่เป็นหลักประกันทุกวัน
และผลการประเมินดังกล่าวจะทำให้อำนาจซื้อของลูกค้าเพิ่มลดโดยอัตโนมัติตามมูลค่าตลาดของหลักทรัพย์ในบัญชีลูกค้า

บริษัทตระหนักถึงคุณภาพของบทวิเคราะห์จะเป็นหนึ่งในปัจจัยที่มีผลต่อการลงทุนของ นักลงทุนสถาบัน
และนักลงทุนต่างประเทศ ดังนั้นในเดือนสิงหาคม 2548 บริษัทได้ร่วมเป็นพันธมิตรกับ BNP
Paribasในการร่วมกันทำงานด้านบทวิเคราะห์และธุรกิจหลักทรัพย์
ส่งผลให้งานด้านบทวิเคราะห์ของบริษัทมีความเป็นมาตรฐานสากลยิ่งขึ้น
เป็นประโยชน์สำหรับลูกค้าทุกประเภทของบริษัท

ณ วันที่ 31 ธันวาคม 2549 บริษัทมีบุคลากรในฝ่ายวิเคราะห์หลักทรัพย์และฝ่ายกลยุทธ์การลงทุน
ทั้งเจ้าหน้าที่วิเคราะห์และหน่วยงานสนับสนุนจำนวน 17 คน และให้บริการรายงานการวิเคราะห์ 5
รูปแบบทั้งภาษาไทยและภาษาอังกฤษส่งให้แก่นักลงทุนในประเทศ คือ Daily Issues (Morning
Line, Daily Futures Strategy และ Daily Trading Strategy), Weekly Issues
(Fate and Fortune), Strategy & Economics (Siam Senses), Sector Reports
และ Company Reports ซึ่งครอบคลุมจำนวนหลักทรัพย์กว่า 98 หลักทรัพย์ หรือประมาณร้อยละ
76 ของมูลค่าตลาดหลักทรัพย์ฯ ส่วน BNP Paribas จะเป็นผู้เผยแพร่รายงานการวิเคราะห์ 3
รูปแบบ คือ Strategy & Economics, Sector Reports และ Company Reports
ให้แก่ลูกค้าสถาบันต่างประเทศในทวีปเอเชีย ยุโรป และอเมริกาแต่เพียงผู้เดียว
นอกจากนี้แล้วประโยชน์ของการร่วมมือกันในครั้งนี้ได้ส่งผลให้สัดส่วนนักลงทุนต่างประเทศของบริษัทได้เพิ่มสูงขึ้นจากร้อยละ
6 ในปี 2548 เป็นร้อยละ 23 ในปี 2549
ในส่วนของนักลงทุนรายย่อยบริษัทได้จัดตั้งหน่วยงานกลยุทธ์การลงทุน
เพื่อให้บริการบทวิเคราะห์ตลาดหุ้นประจำวัน เช่น Morning Line, Daily Futures
Strategy และ Daily Trading Strategy บทวิเคราะห์ประจำสัปดาห์ เช่น Fate and
Fortune บทวิเคราะห์ทางกลยุทธ์ เช่น Market Scan และบทวิเคราะห์หุ้นเด่น เช่น Tiding
Talk และ TNS Spice ผ่านทาง E-mail และไปรษณีย์ อีกทั้งมีการสรุปหุ้นเด่น
และประเด็นข่าวเด่นประจำวันอย่างย่อผ่านทางโทรศัพท์เคลื่อนที่เพื่อให้นักลงทุนได้รับข้อมูลข่าวสารอย่างรวดเร็ว
และทันเหตุการณ์

ธุรกิจที่ปรึกษาทางการเงินและการจัดจำหน่ายหลักทรัพย์

บริษัทเริ่มประกอบธุรกิจให้บริการเป็นที่ปรึกษาทางการเงินและการจัดจำหน่ายหลักทรัพย์และรับประกันการจำหน่ายหลักทรัพย์ตั้งแต่เป็นบริษัทเงินทุนหลักทรัพย์
ธนชาติ จำกัด ตลอดระยะเวลาที่ผ่านมาบริษัทมีการนำเสนอบริการที่ปรึกษาทางการเงินในด้านต่างๆ
และการจัดจำหน่ายหลักทรัพย์ แก่บริษัทชั้นนำหลายมากมาย

ในการดำเนินธุรกิจการเป็นที่ปรึกษาทางการเงินนั้น
ปัจจุบันบริษัทมุ่งเน้นการเป็นที่ปรึกษาทางการเงินในการออกและเสนอขายหลักทรัพย์ของบริษัทมหาชนที่ต้องการระดมทุน
อย่างไรก็ตามบริษัทยังให้ความสำคัญกับการให้บริการแก่ลูกค้าในด้านอื่นๆ
เพื่อเพิ่มรายได้ในส่วนของค่าธรรมเนียม ทั้งการเป็นที่ปรึกษาให้แก่ บริษัทต่างๆ
ในการปรับโครงสร้างกิจการ โครงสร้างหนี้ โครงสร้างทางการเงิน
และการศึกษาความเป็นไปได้ของโครงการหรือบริษัท การควบรวมกิจการ
รวมทั้งการเป็นที่ปรึกษาอิสระในการให้ความเห็นต่อรายการต่างๆ เป็นต้น

ณ วันที่ 31 ธันวาคม 2549 บริษัทมีทีมงานฝ่ายวาณิชธนกิจจำนวน 13 คน
โดยเป็นผู้ที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) ให้เป็นผู้ควบคุมการปฏิบัติงานจำนวน 11 คน

ธุรกิจค้าหลักทรัพย์

การประกอบธุรกิจค้าหลักทรัพย์ของบริษัทเป็นการดำเนินธุรกิจเฉพาะด้านตราสารหนี้
ซึ่งมีนโยบายที่จะมุ่งเน้นการทำรายการเฉพาะในลักษณะ Matching Order เท่านั้น
โดยบริษัทจะมีการสำรวจความต้องการของผู้ซื้อ และผู้ขายก่อนทำรายการ
ทำให้บริษัทไม่มีการถือครอง เพื่อป้องกันความเสี่ยงจากการเปลี่ยนแปลงของราคาที่อาจจะเกิดขึ้นได้
ทั้งนี้บริษัทเป็นสมาชิกของสมาคมตลาดตราสารหนี้ไทย (Thai Bond Market Association หรือ
Thaibma) ในการให้บริการเป็นตัวแทนซื้อขายตราสารหนี้ในตลาดรองที่เป็นการซื้อขายแบบ
over-the-counter (OTC) รวมทั้งเข้าร่วมประมูลพันธบัตรรัฐบาล พันธบัตรรัฐวิสาหกิจ
หรือตั๋วเงินคลัง เพื่อทำการขายให้แก่นักลงทุนต่อไป

นอกจากนี้บริษัทยังเป็นสมาชิกของตลาดหลักทรัพย์แห่งประเทศไทยในส่วนของตลาดตราสารหนี้ หรือ
Bond Electronic Exchange หรือ BEX
โดยทำหน้าที่เป็นนายหน้าในการซื้อขายตราสารหนี้ให้แก่นักลงทุนที่มีจำนวนเงินลงทุนตั้งแต่ 100,000
บาทขึ้นไป ทั้งนี้ในปี 2549 นี้บริษัทได้รับรางวัล BEX Most Active Brokerage House of
the Year จาก SET Awards 2006
ซึ่งเป็นรางวัลสำหรับบริษัทหลักทรัพย์ที่ทำธุรกรรมการซื้อขายตราสารหนี้ผ่านตลาดตราสารหนี้สูงสุด

จากข้อมูลของสมาคมตลาดตราสารหนี้ไทยในปี 2549 บริษัทมีส่วนแบ่งตลาดอยู่ในลำดับที่ 14 หรือ
ร้อยละ 2.10 ลดลงจากปี 2548 จากลำดับที่ 12 หรือระดับร้อยละ 2.25
ของมูลค่าซื้อขายรวมของสมาคมตลาด ตราสารหนี้ไทย โดยผู้ประกอบการ 10
อันดับแรกยังคงเป็นธนาคารพาณิชย์

ธุรกิจสัญญาซื้อขายล่วงหน้า

จากการที่บริษัทได้เปิดดำเนินการให้บริการเป็นนายหน้าซื้อขายตราสารอนุพันธ์ โดยสินค้าตัวแรกคือ
SET50 Index Futures ตั้งแต่วันที่ 20 กรกฎาคม 2549 เป็นต้นมา
บริษัทได้รับความสนใจจากลูกค้าและนักลงทุนรายใหม่ในการเข้าลงทุนซื้อขายตราสารอนุพันธ์ผ่านบริษัท
อีกทั้งบริษัทเล็งเห็นความสำคัญของการลงทุนในตราสารอนุพันธ์
ซึ่งเป็นเครื่องมือการลงทุนชนิดใหม่และมีประโยชน์เป็นอย่างมากสำหรับนักลงทุน
จึงให้ความสำคัญในการให้ข้อมูลความรู้ด้านการลงทุนในตราสารอนุพันธ์
โดยบริษัทจัดให้มีการสัมมนาเพื่อสร้างความเข้าใจเรื่องการลงทุนในตราสารอนุพันธ์แก่ผู้ลงทุนเป็นประจำทุกเดือน
และนอกจากการให้ความรู้แก่ผู้ลงทุนแล้ว บริษัทยังมุ่งมั่นในการสร้างบุคลากรให้มีประสิทธิภาพ
โดยจัดการอบรมเพื่อให้ความรู้แก่เจ้าหน้าที่การตลาดและเจ้าหน้าที่ที่เกี่ยวข้องอย่างต่อเนื่อง
รวมถึงการส่งเสริมให้เจ้าหน้าที่การตลาดทุกคนมีใบอนุญาตเป็นเจ้าหน้าที่การตลาดตราสารอนุพันธ์ที่มีความพร้อมในการให้บริการซื้อขายสัญญาล่วงหน้าแก่ผู้ลงทุน
อีกทั้งบริษัทได้มีการพัฒนาระบบการซื้อขายสัญญาล่วงหน้า
เพื่อเพิ่มความสะดวกให้แก่ลูกค้าในการส่งคำสั่งซื้อขายผ่านระบบอินเตอร์เน็ต

และในปี 2550 นี้ บริษัท ตลาดอนุพันธ์ (ประเทศไทย) จำกัด (มหาชน)
จะเปิดให้มีการซื้อขายสินค้าตัวใหม่ คือ SET50 Index Options
ซึ่งบริษัทได้มีการเตรียมวางแผนทั้งทางด้านการจัดอบรมและสัมมนาให้แก่เจ้าหน้าที่การตลาด
เจ้าหน้าที่ที่เกี่ยวข้อง และลูกค้า
ด้านระบบงานการส่งคำสั่งซื้อขายให้ครอบคลุมทั้งสำนักงานใหญ่และสาขาทั่วประเทศ
ตลอดจนการจัดทำเอกสารและการประชาสัมพันธ์ผ่านสื่อเพื่อเผยแพร่การบริการของบริษัทให้เจ้าหน้าที่ของบริษัท
ลูกค้า และบุคคลทั่วไปได้รับทราบ

ธุรกิจอื่นๆ

  1. ธุรกิจตัวแทนสนับสนุนการขายหรือรับซื้อคืนหน่วยลงทุนของกองทุน

-   การบริการจัด port การลงทุนตามความต้องการของลูกค้า

-   การจัดทำรายการซื้อขายหน่วยลงทุนตามรายการการสั่งซื้อขายของลูกค้า

2. ธุรกิจนายทะเบียนหลักทรัพย์

บริษัทได้จัดตั้งหน่วยงานนายทะเบียนหลักทรัพย์ ซึ่งให้บริการงานใน 3 ลักษณะ คือ

-   งานบริการให้แก่ผู้ออกหลักทรัพย์ เช่น การจัดทำรายการเกี่ยวกับการโอน การจำนำ
    อายัดหลักทรัพย์ การจัดสรรหลักทรัพย์ แจ้งยอดการจัดสรร จ่ายเงินปันผล
    ดอกเบี้ยแก่ผู้ถือหลักทรัพย์ คำนวณภาษี เงินปันผล ดอกเบี้ยหัก ณ ที่จ่าย
    การจัดทำรายงานต่างๆ ตามที่ผู้ออกหลักทรัพย์ร้องขอ เป็นต้น

-   งานบริการให้แก่ผู้ถือหลักทรัพย์ เช่น งานด้านทะเบียนผู้ถือหลักทรัพย์ การเปลี่ยนแปลง
    ข้อมูลผู้ถือหลักทรัพย์ การโอนหลักทรัพย์ การออกใบหลักทรัพย์ใหม่
    การจัดพิมพ์และส่งเอกสารให้แก่ผู้ถือหลักทรัพย์ เป็นต้น

-   งานอื่นๆ เช่น งานบริการแก่หน่วยงานอื่น

3.2.1.3 การตลาดและภาวการณ์แข่งขัน 

ธุรกิจนายหน้าซื้อขายหลักทรัพย์

ในปี 2550 บริษัทฯ มุ่งเน้นการดำเนินธุรกิจเพื่อให้เกิดการเติบโตของรายได้และส่วนแบ่งการตลาด
(Growth Strategy) โดยมีวัตถุประสงค์เพื่อให้บริษัทฯ
สามารถรักษาส่วนแบ่งการตลาดและสร้างความสามารถในการแข่งขันได้ทั้งในระยะสั้นและระยะยาว
ทั้งนี้บริษัทฯ
มีนโยบายในการกำหนดกลยุทธ์การดำเนินธุรกิจเพื่อรองรับกับการให้บริการกับกลุ่มลูกค้าเป้าหมายทุกกลุ่มในตลาดหลักทรัพย์ฯ
ซึ่งประกอบไปด้วยกลุ่มลูกค้ารายย่อย (Individual Investors) กลุ่มลูกค้าสถาบันในประเทศ
(Local Institution Investors) และกลุ่มลูกค้าสถาบันต่างประเทศ (Foreign
Institution Investors)

กลุ่มลูกค้าเป้าหมายทั้ง 3 กลุ่มมีความสำคัญเป็นอย่างมาก
เนื่องจากกลุ่มลูกค้าแต่ละกลุ่มมีศักยภาพในการสร้างรายได้ให้กับบริษัท
และบริษัทฯต้องการที่จะทำการตลาดเพื่อการเติบโตโดยไม่ให้เกิดการสูญเสียโอกาสทางธุรกิจกับลูกค้ากลุ่มใดกลุ่มหนึ่งไป
อีกทั้งยังเป็นการกระจายความเสี่ยงด้านรายได้และแสวงหาโอกาสทางธุรกิจกับกลุ่มลูกค้าที่มีศักยภาพ
บริษัทฯจะมุ่งเน้นให้เกิดการเติบโตทั้งจากลูกค้าปัจจุบันและลูกค้ารายใหม่
โดยได้กำหนดกลยุทธ์ในการรักษาฐานลูกค้าที่มีอยู่ในปัจจุบัน (Customer Retention)
ให้มีความจงรักภักดี (Loyalty) ต่อบริษัทฯ และแนะนำลูกค้าใหม่มาใช้บริการ
และกลยุทธ์ในการขยายฐานลูกค้าใหม่ (Customer Expansion) ให้กับลูกค้าทั้ง 3 กลุ่ม
โดยเน้นการพัฒนาบริการ เร่งสร้างผลิตภัณฑ์ใหม่
และการจัดกิจกรรมทางการตลาดเพื่อสร้างนักลงทุนที่มีคุณภาพ

ภาวะอุตสาหกรรมและการแข่งขัน

ภาวะอุตสาหกรรมของธุรกิจนายหน้าค้าหลักทรัพย์ในปี 2549
ได้รับผลกระทบจากทั้งปัจจัยภายในประเทศและภายนอกประเทศที่สำคัญหลายประการ
สำหรับภายในประเทศนั้น เหตุการณ์ทางการเมืองและความไม่สงบใน 3
จังหวัดชายแดนภาคใต้เป็นปัจจัยหลักที่สร้างแรงกดดันให้กับภาวะการซื้อขายหลักทรัพย์เป็นอย่างมากส่งผลกระทบต่อภาพรวมของเศรษฐกิจและความเชื่อมั่นของนักลงทุน
ประกอบกับแรงกดดันจากภายนอกที่สำคัญ ได้แก่ การเพิ่มขึ้นของราคาน้ำมันที่สูงขึ้นเป็นประวัติการณ์
และสถานการณ์ความไม่สงบในหลายพื้นที่ของโลก
ส่งผลกระทบต่อมูลค่าการซื้อขายหลักทรัพย์ในตลาดหลักทรัพย์ฯ ในปี 2549
ซึ่งมีมูลค่าการซื้อขายเฉลี่ยต่อวันอยู่ที่ 16,281 ล้านบาท ซึ่งลดลงเพียงเล็กน้อยจากปี 2548
ซึ่งมีปริมาณการซื้อขายเฉลี่ยต่อวันอยู่ที่ 16,454 ล้านบาท สำหรับบริษัทฯ
มีมูลค่าการซื้อขายหลักทรัพย์ 263,633 ล้านบาท คิดเป็นส่วนแบ่งการตลาดเท่ากับร้อยละ 3.31
หรืออยู่ในอันดับที่12 จากบริษัทที่ได้รับอนุญาตเป็นตัวแทนนายหน้าซื้อขายหลักทรัพย์ในปี 2549
จำนวนทั้งสิ้น 37 บริษัท

สำหรับด้านการแข่งขันนั้น
อุตสาหกรรมหลักทรัพย์กำลังเผชิญกับการเปลี่ยนแปลงครั้งใหญ่ซึ่งจะส่งผลต่อภาวะการแข่งขันในอุตสาหกรรม
สืบเนื่องจากการกำหนดให้มีการเปิดเสรีใบอนุญาตธุรกิจหลักทรัพย์ในอีก 5 ปีข้างหน้า
โดยจะให้ใบอนุญาตธุรกิจหลักทรัพย์แก่ผู้ประกอบธุรกิจรายใหม่แบบไม่จำกัดจำนวน ตั้งแต่วันที่ 1
มกราคม 2555 เป็นต้นไป ทั้งนี้ขึ้นอยู่กับความพร้อมในการประกอบธุรกิจ
ทำให้แนวโน้มของอุตสาหกรรมธุรกิจหลักทรัพย์ในอนาคตมีแนวโน้มที่จะมีการแข่งขันที่สูงขึ้น
และบริษัทหลักทรัพย์ที่มีความพร้อมในการแข่งขันเท่านั้นที่จะสามารถอยู่รอดได้ในระยะยาว
ซึ่งการแข่งขันที่สูงขึ้นนั้นจะนำมาซึ่งการเพิ่มขึ้นของการควบรวมกิจการ การเข้าถือหุ้น
หรือการเป็นพันธมิตร ระหว่างบริษัทหลักทรัพย์ และบริษัทต่างชาติ

สำหรับในส่วนของกฎเกณฑ์และแผนในการพัฒนาอุตสาหกรรมของทางการนั้น
มีประเด็นสำคัญหลายประการที่จะส่งผลกระทบกับการแข่งขัน ทั้งนี้ คณะกรรมการ
ก.ล.ต.ได้มีมติเห็นชอบให้คงค่าธรรมเนียมการซื้อขายหลักทรัพย์ขั้นต่ำไว้อีกระยะหนึ่ง
แต่กำหนดเวลาชัดเจนให้ยกเลิกภายใน 5 ปี
เพื่อให้สอดคล้องกับการเปิดเสรีใบอนุญาตธุรกิจหลักทรัพย์ โดยมีหลักการดังต่อไปนี้

1.  ในช่วง 3 ปีแรก ระหว่างวันที่ 1 มกราคม 2550 - 31 ธันวาคม 2552
    ให้คิดค่าธรรมเนียมขั้นต่ำต่อไปได้

2.  ในช่วง 2 ปีถัดมา ระหว่างวันที่ 1 มกราคม 2553 – 31 ธันวาคม 2554
    ให้คิดค่าธรรมเนียมแบบเป็นขั้นบันได (sliding scale) คือ
    มีอัตราค่าธรรมเนียมแปรผันลดลง ตามปริมาณธุรกรรมที่เพิ่มขึ้น
    และเมื่อปริมาณธุรกรรมเพิ่มขึ้นถึงระดับหนึ่ง
    ขั้นอัตราค่าธรรมเนียมต้องเปลี่ยนเป็นแบบต่อรองกันได้ โดยตลาดหลักทรัพย์ฯ
    จะเสนอสูตรค่าธรรมเนียมแบบเป็นขั้นบันไดให้ ก.ล.ต. พิจารณาต่อไป

3.  นับตั้งแต่วันที่ 1 มกราคม 2555 เป็นต้นไป ให้ใช้การคิดค่าธรรมเนียมแบบต่อรองอย่างเสรี

อย่างไรก็ตาม ถึงแม้ว่าจะมีการชะลอการแข่งขันจากการเปิดเสรีค่าคอมมิชชั่นออกไปอีก 5 ปี
และไม่มีการเข้ามาของคู่แข่งขันรายใหม่
แต่การแข่งขันกันในธุรกิจหลักทรัพย์ในปัจจุบันภายใต้ระบบค่าคอมมิชชั่นแบบขั้นต่ำก็ยังคงมีแนวโน้มสูงขึ้น
เนื่องจากลักษณะการประกอบธุรกิจหลักทรัพย์ในประเทศไทยมีการพึ่งพารายได้จากค่านายหน้าเป็นหลัก
ดังนั้น องค์ประกอบของรายได้ค่านายหน้าการซื้อขายหลักทรัพย์
ซึ่งมาจากอัตราค่าธรรมเนียมการซื้อขายหลักทรัพย์ และปริมาณการซื้อขาย
จึงถือเป็นหัวใจสำคัญของธุรกิจหลักทรัพย์
และจากสภาพการแข่งขันในธุรกิจหลักทรัพย์ในปัจจุบันพบว่าเป็นการแข่งขันเพื่อช่วงชิงรายได้
และส่วนแบ่งการตลาดจากกลุ่มฐานนักลงทุน รายเก่าเป็นหลัก
ซึ่งมีหลักฐานสนับสนุนจากการศึกษาของตลาดหลักทรัพย์ซึ่งเปิดเผยในช่วงไตรมาส 3 ของปี 2549
ที่ผ่านมาว่า การเพิ่มขึ้นของจำนวนนักลงทุนรายใหม่ที่เปิดบัญชีซื้อขายหลักทรัพย์เริ่มอิ่มตัว
โดยมีการเติบโตของบัญชีใหม่เพียงร้อยละ 2.23 ในช่วงครึ่งปีแรกของปี 2549
เมื่อเทียบกับการเติบโตในระดับร้อยละ 10 ขึ้นไปในช่วง 1-2 ปีก่อนหน้านี้
ซึ่งถือว่าเป็นการลดลงอย่างมีนัยสำคัญ

สำหรับภาวะเศรษฐกิจและตลาดหลักทรัพย์ฯ ในปี 2550 นั้น คาดว่าจะมีแนวโน้มที่ดีขึ้นกว่าในปี
2549 จากปัจจัยบวกหลายด้าน ทั้งจากปัจจัยภายนอก คือราคาน้ำมันที่อ่อนตัว ราคาสินค้า
commodities ที่มีแนวโน้มมีเสถียรภาพมากขึ้น
ค่าเงินบาทที่มีแนวโน้มแข็งค่าขึ้นในทิศทางเดียวกับค่าเงินเอเชีย
และจากปัจจัยภายในของไทยจากราคาน้ำมันที่ลดลงซึ่งจะลดความกดดันด้านเงินเฟ้อลง
จากการที่ธนาคารแห่งประเทศไทยจะปรับนโยบายทางการเงินที่ผ่อนคลายมากขึ้น
ซึ่งคาดว่าจะทำให้อัตราดอกเบี้ยในประเทศเริ่มอ่อนตัวลง ทำให้อัตราดอกเบี้ยที่แท้จริงเป็นบวก
ซึ่งจะส่งผลดีต่อการใช้จ่ายอุปโภคบริโภคภายในประเทศ
รวมทั้งส่งผลดีต่อผู้ประกอบการในการขยายการลงทุนเพิ่มเติม นอกจากนี้
การดำเนินนโยบายการคลังเพื่อเร่งการเบิกจ่ายงบประมาณโดยเน้นการลงทุนในโครงการ
megaprojects สำหรับระบบขนส่งมวลชน ระบบสายส่งไฟฟ้า และระบบโลจิสติกส์
จะทำให้เกิดการลงทุนในภาคเอกชนตามมาในระยะยาว
และส่งผลดีต่อผลประกอบการของบริษัทจดทะเบียนในอนาคต
ปัจจัยเหล่านี้เป็นปัจจัยที่จะสนับสนุนให้เกิดการซื้อขายในตลาดหลักทรัพย์ในปี 2550
โดยคาดการณ์ว่าปริมาณการซื้อขายเฉลี่ยรายวันจะอยู่ที่ระดับ 18,000 ล้านบาท

ธุรกิจที่ปรึกษาทางการเงินและการจัดจำหน่ายหลักทรัพย์

บริษัทฯมุ่งเน้นการให้บริการเป็นที่ปรึกษาทางการเงินด้านการระดมทุนทั้งในด้านตราสารทุนและตราสารหนี้
การควบรวมกิจการ การปรับโครงสร้างทางการเงิน
และการประเมินความเป็นไปได้ของโครงการเพิ่มขึ้น
อีกทั้งรักษาและสร้างความสัมพันธ์ที่ดีกับลูกค้าที่บริษัทเคยให้บริการเพื่อสร้างโอกาสในการเสนอบริการในธุรกรรมทางการเงินอื่นๆ
อีกทั้งเพื่อสร้างโอกาสในการขยายการให้บริการไปในบริษัทอื่นๆ ในกลุ่มของลูกค้าเอง

ในช่วงปี 2545-2549 บริษัทเป็นที่ปรึกษาทางการเงิน
และจัดจำหน่ายและรับประกันการจำหน่ายหลักทรัพย์ทั้งตราสารหนี้และตราสารทุนแก่ลูกค้าหลายราย
ทั้งการเป็นผู้จัดการการจัดจำหน่ายและรับประกันการจำหน่าย (Lead Underwriter)
ผู้ร่วมจัดการการจัดจำหน่ายและรับประกันการการจำหน่าย (Co-Lead Underwriter)
ผู้จัดจำหน่ายและรับประกันการจำหน่าย (Sub Underwriter) อาทิเช่น บมจ. ซีเอส ล๊อกซอินโฟ
บมจ.การบินไทย บมจ.ธนาคารกรุงไทย บมจ.เอส ซี แอสเซท คอร์ปอเรชั่น บมจ.แม็ทชิ่ง สตูดิโอ
บมจ.อารียา พรอพเพอร์ตี้ บมจ.ท่าอากาศยานไทย บมจ.เวิร์คพอยท์ เอ็นเทอร์เทนเมนท์
บมจ.แมงป่อง บมจ. โกลว์ พลังงาน บมจ. หลักทรัพย์ภัทร บมจ. เมโทรสตาร์ พรอพเพอร์ตี้
บมจ.ไทยพลาสติคและหีบห่อไทย บมจ. ไทยบริการอุตสากรรมและวิศวกรรม
และบมจ.รถไฟฟ้ากรุงเทพ เป็นต้น
โดยมีช่องทางการจำหน่ายผ่านลูกค้าของเจ้าหน้าที่การตลาดของบริษัท และ
ลูกค้าที่มีการใช้บริการทางการเงินด้านอื่นๆ ของบริษัทในกลุ่มธนชาตอยู่ในปัจจุบัน

ภาวะอุตสาหกรรมและการแข่งขัน

ธุรกิจที่ปรึกษาทางการเงินและการจัดจำหน่ายหลักทรัพย์มีการแข่งขันค่อนข้างรุนแรงจากจำนวนผู้ประกอบการในธุรกิจที่มีจำนวนมาก
ซึ่ง ณ วันที่ 31 ธันวาคม 2549 มีบริษัทที่ได้รับความเห็นชอบจากสำนักงาน ก.ล.ต.
ให้ประกอบธุรกิจเป็นที่ปรึกษาทางการเงินตามขอบเขตที่สำนักงานกำหนด รวมทั้งสิ้น 45 บริษัท
ในจำนวน ที่ปรึกษา
ดังกล่าวเป็นบริษัทหลักทรัพย์ที่ได้รับใบอนุญาตในการประกอบธุรกิจด้านการจัดจำหน่ายหลักทรัพย์จำนวน
40 บริษัท โดยการแข่งขันในธุรกิจจะเป็นการแข่งขันด้านคุณภาพ ความเชี่ยวชาญในการให้บริการ
ทั้งด้านการให้คำแนะนำและการแก้ปัญหาให้กับลูกค้า ตลอดจนการนำเสนอผลิตภัณฑ์ใหม่ๆ
ที่สามารถสร้างมูลค่าเพิ่มและประโยชน์ให้กับลูกค้าได้

ในปี 2549 บริษัทฯ
ได้ทำหน้าที่เป็นที่ปรึกษาทางการเงินในการนำบริษัทเข้าจดทะเบียนในตลาดหลักทรัพย์แห่งประเทศไทยและเป็นผู้จัดการการจัดจำหน่ายและรับประกันการจำหน่ายจำนวน
1 บริษัท คิดเป็นมูลค่าการเสนอขายทั้งสิ้น 95.2 ล้านบาท
นอกจากนี้ยังมีส่วนร่วมในการเป็นผู้ร่วมจัดการการจัดจำหน่ายและรับประกันการจำหน่าย (Co-Lead
Underwriter) และผู้จัดจำหน่ายและรับประกันการจำหน่ายแก่บริษัทผู้ออกและเสนอขายหลักทรัพย์
จำนวน 4 บริษัท คิดเป็นมูลค่าการเสนอขายทั้งสิ้น 4,240.4 ล้านบาท
อีกทั้งเป็นผู้ร่วมจัดจำหน่ายกองทุนรวมอสังหาริมทรัพย์และหุ้นกู้ของบริษัทชั้นนำ
โดยคิดเป็นมูลค่าการเสนอขายทั้งสิ้น 13,100 ล้านบาท

สำหรับแนวโน้มธุรกิจที่ปรึกษาทางการเงินในปี 2550 นั้น
การให้บริการด้านที่ปรึกษาทางการเงินส่วนใหญ่จะเป็นที่ปรึกษาในการควบรวมกิจการ (Merger
and Acquisition: M&A) เป็นหลัก
เนื่องจากเป็นเครื่องมือที่ช่วยในการขยายธุรกิจหรือเข้าสู่ตลาดใหม่ที่มีประสิทธิภาพเพื่อการเสริมสร้างธุรกิจให้แข็งแกร่งเพื่อรับมือกับการแข่งขันที่ทวีความรุนแรงขึ้นในแทบทุกประเภทธุรกิจ
อีกทั้งการให้บริการที่ปรึกษาการเสนอขายหุ้นสามัญ และนำบริษัทเข้าจดทะเบียนในตลาดหลักทรัพย์ฯ
ยังคงมีอยู่ แต่จะมีสัดส่วนลดลงเมื่อเทียบกับปีก่อน เนื่องจากสภาวะเศรษฐกิจที่ชะลอตัว
และยังไม่มีความชัดเจนในเรื่องการขยายเวลาการได้รับสิทธิประโยชน์ทางภาษีของบริษัทจดทะเบียน
ทั้งนี้บริษัทฯเตรียมความพร้อมในการจัดตั้งฝ่ายที่ปรึกษาการลงทุนขึ้น
ภายหลังจากได้รับใบอนุญาตประกอบธุรกิจที่ปรึกษาการลงทุน (Investment Advisory) ในปี
2550 เพื่อให้คำปรึกษาและคำแนะนำการลงทุนในหลักทรัพย์ และตราสารการเงิน
อีกทั้งสรรหาเครื่องมือทางการเงินใหม่เพื่อตอบสนองความต้องการของนักลงทุน

ธุรกิจสัญญาซื้อขายล่วงหน้า

ในปี 2549 บริษัทฯ มีมูลค่าซื้อขายตราสารอนุพันธ์รวมทั้งสิ้น 2,362.58 ล้านบาท
หรือคิดเป็นส่วนแบ่งการตลาดในอัตราร้อยละ 1.31 ของมูลค่าซื้อขายรวมของตลาดอนุพันธ์ฯ
ซึ่งจัดได้ว่าเป็นมูลค่าการซื้อขายที่อยู่ในระดับที่น่าพอใจ ทั้งนี้ในปี 2550 นี้ บริษัท ตลาดอนุพันธ์
(ประเทศไทย) จำกัด (มหาชน) จะเปิดให้มีการซื้อขายสินค้าตัวใหม่ คือ SET50 Index
Options ซึ่งบริษัทฯ
ได้มีการเตรียมวางแผนทั้งทางด้านการจัดอบรมและสัมมนาให้ความรู้ความเข้าใจแก่เจ้าหน้าที่การตลาด
เจ้าหน้าที่ที่เกี่ยวข้อง และลูกค้า
ในด้านเนื้อหาและระบบงานการส่งคำสั่งซื้อขายให้ครอบคลุมทั้งสำนักงานใหญ่และสำนักงานสาขาทั่วประเทศ
ตลอดจนการจัดทำเอกสารและการประชาสัมพันธ์ ผ่านสื่อเพื่อเผยแพร่การบริการของบริษัทฯ
ให้เจ้าหน้าที่ของบริษัทฯ ลูกค้า และบุคคลทั่วไปได้รับทราบ

ภาวะอุตสาหกรรมและการแข่งขัน

ตลาดอนุพันธ์ (ประเทศไทย) ได้เริ่มเปิดบริการซื้อขายตราสารอนุพันธ์ในวันที่ 28 เมษายน 2549
โดยมีสินค้าตัวแรก คือ SET50 Index Futures และปัจจุบันมีบริษัทสมาชิกทั้งสิ้น 23 ราย
โดยมีบริษัทสมาชิก 3 รายที่ทำหน้าที่เป็น Market Maker
เพื่อช่วยเพิ่มสภาพคล่องให้แก่ตลาดอนุพันธ์ฯ ทั้งนี้เมื่อศึกษาจำนวนสัญญาและปริมาณการซื้อขาย
SET50 Index Futuresตั้งแต่ตลาดอนุพันธ์ฯ เปิดให้บริการพบว่า มีนักลงทุนทั้งสถาบัน
นักลงทุนต่างชาติ รวมทั้งนักลงทุนรายย่อยได้ให้ความสนใจเข้ามาลงทุน
และมีปริมาณการซื้อขายเพิ่มขึ้นอย่างต่อเนื่อง

จากผลกระทบจากเหตุการณ์ต่างๆ ที่เกิดขึ้นอย่างต่อเนื่องทั้งภายในและภายนอกประเทศ เช่น
มาตรการ ปกป้องค่าเงินบาทของธนาคารแห่งประเทศไทย
การพิจารณาพระราชบัญญัติประกอบธุรกิจคนต่างด้าว
ซึ่งส่งผลกระทบให้การลงทุนในประเทศมีความผันผวนอย่างมาก อย่างไรก็ดี
นักลงทุนได้หันมาให้ความสนใจในตลาดอนุพันธ์เพิ่มมากขึ้น โดยมีปริมาณการซื้อขายที่สูงขึ้นเป็นลำดับ
ซึ่งทำให้การลงทุนในตลาดอนุพันธ์เป็นที่สนใจและจับตามองของนักลงทุน
ด้วยเหตุนี้จึงทำให้ภาวะการแข่งขันในอุตสาหกรรมการซื้อขายสัญญาล่วงหน้าหรือตราสารอนุพันธ์ในประเทศเพิ่มสูงขึ้น

บริษัทฯ ตระหนักดีว่า การลงทุนในตลาดอนุพันธ์เป็นสิ่งจำเป็นและสำคัญสำหรับการลงทุนในยุคปัจจุบัน
จึงได้มีการวางแผนเพื่อปรับกลยุทธ์การดำเนินงาน
เพื่อให้สอดคล้องและรองรับแนวโน้มการเติบโตของอุตสาหกรรมการซื้อขายสัญญาล่วงหน้า
และเพื่อเพิ่มประสิทธิภาพการให้บริการแก่ลูกค้าต่อไป

3.2.1.4 การจัดหาผลิตภัณฑ์และบริการ

(1) แหล่งที่มาของเงินทุน

บริษัทดำเนินกิจการโดยใช้แหล่งเงินทุนจากส่วนของผู้ถือหุ้น
ซึ่งประกอบด้วยเงินทุนและกำไรสะสมเป็นหลัก สำหรับนโยบายการจัดการเงินทุนในอนาคตนั้น
บริษัทมีนโยบายการจัดหาแหลงเงินทุนใหสอดคลองกับ กิจกรรมและวัตถุประสงคในการใชเงิน
โดยคํานึงถึงความเหมาะสมของอัตราสวนหนี้สินรวมตอสวนของผูถือหุน
และอัตราสวนเงินกองทุนต่อสินทรัพยสภาพคลองสุทธิ

(2) เงินลงทุน

บริษัทมีนโยบายลงทุนในตราสารทุนระยะกลางถึงระยะยาวเท่านั้น
โดยแบ่งวัตถุประสงค์ในการลงทุนเป็น 2 ลักษณะ คือ
การลงทุนเชิงกลยุทธ์ในกิจการที่สามารถเสริมการประกอบธุรกิจให้กับบริษัทหรือกลุ่มบริษัท
และการลงทุนเพื่อหวังผลตอบแทนโดยจะพิจารณาจากอัตราผลตอบแทนที่คาดว่าจะได้รับทั้งในรูปเงินปันผลและกำไรจากการขายหลักทรัพย์

บริษัทกำหนดให้เงินลงทุนรวมในตราสารทุนจะต้องไม่เกินร้อยละ 60 ของมูลค่าเงินกองทุนของบริษัท
และไม่ทำให้อัตราส่วนสินทรัพย์สภาพคล่องสุทธิ (Net Capital Ratio)
ของบริษัทต่ำกว่าเกณฑ์ที่ทางการกำหนด
โดยบริษัทสามารถลงทุนได้ทั้งหลักทรัพย์ที่จดทะเบียนและไม่จดทะเบียนในตลาดหลักทรัพย์ฯ
แต่ต้องเป็นบริษัทหรือองค์กรที่มีพื้นฐานทางธุรกิจที่ดี มีผลตอบแทนในอัตราที่เหมาะสม
กรณีที่เป็นหลักทรัพย์จดทะเบียนต้องเป็นหลักทรัพย์ที่มีสภาพคล่องในการซื้อขาย
โดยในการตัดสินใจลงทุนแต่ละครั้งจะต้องมีข้อมูลเชิงวิเคราะห์ เพื่อประกอบการตัดสินใจที่เพียงพอ

(3) การจัดหาเงินทุนหรือการให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

บริษัทมีการจัดหาเงินทุนในรูปของทุนและเงินกู้ยืมของบริษัทผ่านผู้ถือหุ้นรายใหญ่ คือ บริษัท ทุนธนชาต
จำกัด (มหาชน) และบริษัทในกลุ่ม

(4) การดำรงอัตราส่วนเงินกองทุนสภาพคล่องสุทธิ

อัตราส่วนเงินกองทุนสภาพคล่องสุทธิต่อหนี้สินของบริษัท ณ วันที่ 31 ธันวาคม 2549
คิดเป็นอัตราร้อยละ 68.73
ซึ่งพอเพียงตามเกณฑ์การดำรงเงินกองทุนสภาพคล่องสุทธิตามที่สำนักงาน ก.ล.ต. กำหนดไว้ คือ
ไม่ต่ำกว่าร้อยละ 7 ของหนี้สินทั่วไป

3.2.2 ธุรกิจจัดการลงทุน

3.2.2.1 ลักษณะผลิตภัณฑ์และบริการ

บริษัทหลักทรัพย์จัดการกองทุน ธนชาต จำกัด (บลจ.ธนชาต)
เป็นบริษัทร่วมทุนระหว่างบริษัททุนธนชาตจำกัด (มหาชน) (ถือหุ้นในอัตราร้อยละ 75) กับ
ธนาคารออมสิน (ถือหุ้นในอัตราร้อยละ 25) โดย บลจ.ธนชาต
เป็นบริษัทจัดการกลุ่มแรกที่ได้รับการคัดเลือกและได้รับใบอนุญาตประกอบธุรกิจจัดการกองทุนรวมจากกระทรวงการคลังในเดือนมีนาคม
2535 และได้รับใบอนุญาตให้ประกอบธุรกิจจัดการกองทุนส่วนบุคคล และกองทุนสำรองเลี้ยงชีพในปี
2540 และ ในปี 2544 ตามลำดับ ในปี 2547 บลจ.ธนชาต
ได้ยื่นขอรับใบอนุญาตประกอบธุรกิจที่ปรึกษาการลงทุน
เพื่อให้สามารถให้บริการคำแนะนำได้อย่างครบวงจร โดยได้รับใบอนุญาตเมื่อวันที่ 27 กรกฎาคม
2547 ทั้งนี้ ณ วันที่ 31 ธันวาคม 2549 บลจ.ธนชาต มีพนักงานรวมทั้งสิ้น 130 คน โดยผู้บริหาร
(ตั้งแต่ระดับผู้อำนวยการฝ่ายขึ้นไป) มีจำนวน 15 คน และพนักงานจำนวน 115 คน

บลจ.ธนชาต จัดตั้งและจัดการกองทุนรวมที่คลอบคลุมในทุกประเภท หรือทุกนโยบายกองทุนรวมต่างๆ
ที่เหมาะกับทุกระดับความต้องการและทุกกลุ่มผู้ลงทุนทั้งผู้ลงทุนรายย่อย ผู้ลงทุนรายใหญ่
รวมถึงผู้ลงทุนประเภทสถาบัน โดยผลิตภัณฑ์หรือบริการดังกล่าว ได้แก่

 (1) กองทุนรวม 

เป็นเครื่องมือในการลงทุนสำหรับนักลงทุน
โดยการรวบรวมเงินลงทุนของผู้ลงทุนแต่ละรายมารวมกันเป็นเงินกองใหญ่
และจัดให้มีผู้จัดการกองทุนทำหน้าที่จัดการลงทุนภายใต้นโยบายการลงทุนของแต่ละกองทุน
เพื่อสร้างผลตอบแทนหรือดอกผลจากการลงทุน
การลงทุนผ่านกองทุนรวมมีข้อดีสำหรับผู้ลงทุนคือสามารถกระจายความเสี่ยงในการลงทุนได้
โดยไม่ต้องมีเงินลงทุนจำนวนมาก และมีค่าใช้จ่ายในการจัดการลงทุนที่ไม่สูงมากนัก

 (2) กองทุนส่วนบุคคล 

เป็นเครื่องมือการลงทุนที่เหมาะสำหรับนักลงทุนรายใหญ่หรือคณะบุคคลที่มอบหมายให้บริษัทจัดการบริหารจัดการเงินลงทุนที่ต้องการเน้นการลงทุนที่เหมาะสมและสอดคล้องกับวัตถุประสงค์การลงทุนของตนเองอย่างแท้จริง
โดยมีผู้จัดการกองทุนส่วนบุคคลจัดการลงทุนภายใต้กรอบการลงทุนและข้อจำกัดการลงทุนที่ตกลงร่วมกันระหว่างลูกค้าและบริษัท

(3) กองทุนสำรองเลี้ยงชีพ

กองทุนสำรองเลี้ยงชีพเป็นกองทุนที่ลูกจ้างหรือพนักงาน และนายจ้างร่วมกันจัดตั้งขึ้นด้วยความ
สมัครใจ
เพื่อใช้เป็นเครื่องมือในการออมและสะสมทรัพย์ของลูกจ้างที่ประสงค์จะสร้างหลักประกันความมั่นคงของชีวิตในวัยเกษียณอายุการทำงาน
ตลอดจนเป็นสวัสดิการที่สำคัญที่นายจ้างมอบให้กับลูกจ้างหรือพนักงาน
นอกจากนั้นแล้วกองทุนสำรองเลี้ยงชีพยังเป็นหลักประกันความมั่นคงของชีวิตของลูกจ้างในกรณีอื่นๆ
เช่น กรณีลูกจ้างออกจากงาน หรือกรณีลูกจ้างตาย หรือทุพพลภาพ
จนเป็นเหตุให้ไม่สามารถปฏิบัติงานได้ เป็นต้น

3.2.2.2 การตลาดและภาวะการแข่งขัน

(1) นโยบายและลักษณะตลาด

กลยุทธ์การแข่งขัน

บลจ.ธนชาต ใช้กลยุทธ์ทางการตลาดและกลยุทธ์การจัดการลงทุนในเชิงรุก
ตลอดจนการสร้างสรรค์ผลิตภัณฑ์หรือบริการใหม่ๆ
ที่สามารถตอบสนองความต้องการของลูกค้าให้ได้รวดเร็วและมีคุณภาพ ผ่านทีมการตลาดของบริษัท
ผู้ถือหุ้นที่เป็นสถาบันการเงินชั้นนำของประเทศทั้งภาครัฐและภาคเอกชนที่มีการให้บริการทางการเงินที่ครบวงจร
และพันธมิตรทางธุรกิจที่ทำหน้าที่เป็นผู้สนับสนุนการขายหรือรับซื้อคืนหน่วยลงทุนอีกหลายแห่ง

บลจ.ธนชาต ให้ความสำคัญและเน้นการทำตลาดในส่วนของกองทุนรวมที่เสนอขายแก่ประชาชนทั่วไป
(Public Mutual Fund) ให้มีความหลากหลาย
เพื่อให้ครอบคลุมทุกระดับความต้องการและทุกกลุ่มผู้ลงทุน
ด้วยการเสนอขายหน่วยลงทุนผ่านช่องทางการจัดจำหน่ายหลายช่องทาง
ซึ่งรวมถึงการเสนอขายโดยต่อตรงต่อผู้สนใจลงทุน
โดยจัดให้มีบุคลากรที่มีคุณสมบัติพร้อมและได้รับความเห็นชอบจากสำนักงานคณะกรรมการ ก.ล.ต.
การเสนอขายผ่านสาขาของธนาคารธนชาต
และผู้สนับสนุนการขายหรือรับซื้อคืนหน่วยลงทุนที่เป็นสถาบันการเงินที่ได้รับความเห็นชอบจาก
ก.ล.ต. และการพัฒนาการให้บริการซื้อขายหน่วยลงทุนผ่านช่องทางอิเล็กทรอนิกส์ต่าง ๆ

กลุ่มลูกค้าเป้าหมาย

บลจ.ธนชาต มุ่งเน้นกลุ่มเป้าหมายในเขตกรุงเทพฯ และปริมณฑล
รวมถึงจังหวัดใหญ่ตามภูมิภาคสำคัญๆ ของประเทศ
โดยจะขยายกลุ่มเป้าหมายโดยคำนึงถึงการรักษาคุณภาพของการให้บริการเป็นหลัก
ทั้งนี้ได้กำหนดกลุ่มลูกค้าเป้าหมายดังนี้

1.  กลุ่มลูกค้ารายใหญ่ทั้งบุคคลธรรมดาและนิติบุคคล ของธนาคารธนชาต และสาขา และ
    สถาบันการเงินที่เป็นตัวแทนจำหน่าย

2.  กลุ่มลูกค้าพนักงานบริษัทที่มีรายได้ประจำอยู่ในบริษัทขนาดกลางถึงขนาดใหญ่

3.  กลุ่มลูกค้าที่มีวิชาชีพอิสระ

4.  กลุ่มลูกค้าที่ได้รับการแนะนำจากลูกค้าเดิม โดยการทำตลาดแบบขายตรง

สำหรับกลุ่มลูกค้าเดิมที่มีอยู่เป็นจำนวนกว่าแสนราย บลจ.ธนชาต
ดำเนินการทำตลาดอย่างต่อเนื่องด้วยการแจ้งข่าวสารของกองทุนที่ลูกค้าลงทุนอยู่
การเสนอขายกองทุนใหม่ๆ และข่าวสารอื่นๆ ที่เป็นประโยชน์ต่อการลงทุนและการออมเงินของลูกค้า

การจัดการจำหน่ายและช่องทางการจัดจำหน่าย

  แบ่งออกเป็น 2 ช่องทางหลัก ได้แก่

1)  การขายผ่านบริษัท

บลจ.ธนชาต มีเจ้าหน้าที่การตลาดที่ทำหน้าที่ขายโดยตรงจำนวน 18 คน
แบ่งเป็นผู้ติดต่อกับผู้ลงทุนประเภท ก จำนวน 6 คน และผู้ติดต่อกับผู้ลงทุนประเภท ข จำนวน 12
คน นอกจากนี้พนักงานในส่วนอื่นๆ ของบริษัทก็สามารถเพิ่มยอดขายได้อีกทางหนึ่งโดยมีพนักงานที่ผ่าน
การอบรมและการทดสอบหลักสูตร ผู้ติดต่อกับผู้ลงทุนประเภท ก มีจำนวน 16 คน
และผู้ติดต่อกับผู้ลงทุนประเภท ข มีจำนวน 68 คน

2)  การขายผ่านผู้สนับสนุนการขายหรือรับซื้อคืนหน่วยลงทุน

บลจ.ธนชาต ได้แต่งตั้งสถาบันการเงินที่เป็นทั้งธนาคารพาณิชย์ และบริษัทหลักทรัพย์
เป็นผู้สนับสนุนการขายหรือรับซื้อคืนหน่วยลงทุน ของกองทุนภายใต้การจัดการ รวม 16 แห่ง
เพื่อขยายขอบเขตการให้บริการขายและรับซื้อคืนหน่วยลงทุนให้ครอบคลุมทั่วประเทศ ในปี 2549
ที่ผ่านมา การขายหน่วยลงทุนผ่านช่องทางธนาคารธนชาต มีบทบาทและความสำคัญมากขึ้น ทั้งนี้
บลจ.ธนชาต
สามารถนำเสนอกองทุนรวมหลากหลายรูปแบบซึ่งเป็นที่ต้องการของผู้มีเงินออมของธนาคาร

(2) ภาวะอุตสาหกรรมและการแข่งขัน

ปี 2549 มีบริษัทหลักทรัพย์จัดการกองทุน (บลจ.) ที่ได้รับอนุญาตจากกระทรวงการคลัง ทั้งสิ้น 18
บริษัท บริษัทหลักทรัพย์จัดการกองทุนที่มีมูลค่าทรัพย์สินสุทธิกองทุนรวมที่เสนอขายประชาชนทั่วไป
(Public Mutual Fund) (ไม่รวมกองทุนรวมวายุภักษ์
กองทุนรวมที่เสนอขายต่อผู้ลงทุนต่างประเทศ (Country Fund)
กองทุนรวมอสังหาริมทรัพย์เพื่อแก้ไขปัญหาในระบบสถาบันการเงินกองทุนรวมเพื่อแก้ไขปัญหาในระบบสถาบันการเงิน
และกองทุนรวมอสังหาริมทรัพย์และสิทธิเรียกร้อง) ภายใต้การจัดการใหญ่ที่สุด 3 อันดับแรก ได้แก่
ลำดับที่ 1 บลจ.กสิกรไทย มีส่วนแบ่งทางการตลาดร้อยละ 18.6 ลำดับที่ 2 บลจ.ไทยพาณิชย์
ร้อยละ 18.2 และลำดับที่ 3 บลจ.บัวหลวง ร้อยละ 11.3 ส่วน บลจ.ธนชาต อยู่ในลำดับที่ 6
มีส่วนแบ่งทางการตลาดร้อยละ 4.7

การแข่งขันในธุรกิจกองทุนรวมในปี 2549
ส่วนใหญ่ยังคงเน้นอยู่ในบริษัทหลักทรัพย์จัดการกองทุนที่มีบริษัทผู้ถือหุ้นเป็นธนาคารขนาดใหญ่
เนื่องจากกองทุนที่จัดตั้งใหม่ในปี 2549 ซึ่งมีมูลค่ารวม 484,000 ล้านบาทกว่าร้อยละ 97
เป็นกองทุนตราสารหนี้และในจำนวนนี้เป็นกองทุนตราสารหนี้อายุไม่เกิน 9 เดือนถึงร้อยละ 75
จากลักษณะกองทุนตราสารหนี้ระยะสั้นที่คล้ายการฝากเงินธนาคาร
ทำให้ธนาคารซึ่งมีช่องทางการจำหน่ายทั่วประเทศได้เปรียบในการขายมากกว่าเป็นอย่างมาก
ส่งผลให้สัดส่วนการจัดตั้งกองทุนใหม่ใน 5 บลจ.ขนาดใหญ่คือ บลจ.กสิกรไทย, บลจ. บัวหลวง,
บลจ.ไทยพาณิชย์, บลจ.ยูโอบี และ บลจ.ทหารไทย สูงถึงร้อยละ 69 หรือประมาณ 333,000
ล้านบาท

กองทุนตราสารหนี้ที่จัดตั้งใหม่ในปี 2549 มีมูลค่ารวมประมาณ 448,000 เพิ่มสูงขึ้นจากปี 2548
ถึงร้อยละ 70 หรือคิดเป็นมูลค่า 185,000 ล้านบาท สำหรับกองทุนประเภทอื่นๆ เช่น
กองทุนที่ลงทุนในต่างประเทศมีจำนวนกองใหม่เพิ่มขึ้นมาเท่ากับปี 2548 คือ 13
กองทุนแต่มูลค่าที่ระดมทุนได้กลับต่ำกว่า
เนื่องมาจากผลตอบแทนส่วนใหญ่ของกองทุนดังกล่าวยังไม่ดีนักและค่อนข้างผันผวน
สำหรับกองทุนอสังหาริมทรัพย์มีการจัดตั้งใหม่ 5 กองทุนใกล้เคียงกับปี 2548 ที่ 6 กองทุน
แต่มีมูลค่ารวมที่สูงกว่ามากคือ 23,887 ล้านบาทขณะที่ในปี 2548 มีมูลค่ารวมเพียง 16,645
ล้านบาท

ถึงแม้ว่าในปีนี้จะมีการแข่งขันในด้านอัตราดอกเบี้ยเงินฝากของธนาคารพาณิชย์ค่อนข้างสูง
จนเริ่มทรงตัวตั้งแต่เดือนกันยายนที่ผ่านมา
แต่ผู้ลงทุนยังคงให้ความสนใจในกองทุนตราสารหนี้ระยะสั้นอย่างต่อเนื่อง
เช่นในกองทุนที่มีลักษณะคุ้มครองเงินต้น
และในกองทุนตลาดเงินที่สามารถซื้อขายได้ทุกวันได้รับความสนใจจากนักลงทุนโดยมีแนวโน้มสูงขึ้นเรื่อยๆ
เนื่องจากมีลักษณะใกล้เคียงกับเงินฝากออมทรัพย์ธนาคารแต่ได้ผลตอบแทนที่สูงกว่า

บลจ.ธนชาต ดำเนินธุรกิจจัดการกองทุนครอบคลุมทั้ง กองทุนรวม กองทุนส่วนบุคคล
และกองทุนสำรองเลี้ยงชีพ โดยมีส่วนแบ่งตลาดดังรายละเอียด ดังนี้

ธุรกิจกองทุนรวม

ณ วันที่ 31 ธันวาคม 2549 บลจ.ธนชาต มีกองทุนรวมภายใต้การจัดการทั้งสิ้น 50 กองทุน
มีมูลค่าทรัพย์สินสุทธิรวมเท่ากับ 43,381.03 ล้านบาท
แบ่งเป็นกองทุนรวมที่เสนอขายประชาชนทั่วไป (Public Mutual Fund) จำนวน 48 กองทุน
มีมูลค่าทรัพย์สินสุทธิรวม 41,883.62 ล้านบาท เพิ่มขึ้นจากปี 2548 เป็นมูลค่า 5,093.41
ล้านบาทหรือ ร้อยละ 13.84 อยู่ในลำดับที่ 6 ในจำนวนผู้ประกอบการทั้งหมด
และมีส่วนแบ่งทางการตลาดร้อยละ 4.69
โดยแยกเป็นมูลค่าทรัพย์สินสุทธิของกองทุนรวมเพื่อการเลี้ยงชีพ 990.12 ล้านบาท
มีส่วนแบ่งทางการตลาดร้อยละ 3.89 อยู่ในลำดับที่ 6
มูลค่าทรัพย์สินสุทธิของกองทุนรวมหุ้นระยะยาว 794.20 ล้านบาท มีส่วนแบ่งทางการตลาดร้อยละ
3.16 เป็นลำดับที่ 7 และมูลค่าทรัพย์สินสุทธิของกองทุนต่างประเทศ 1,030.95 ล้านบาท
มีส่วนแบ่งทางการตลาดร้อยละ 3.36 อยู่ในลำดับที่ 12 จากจำนวนผู้ประกอบการทั้งสิ้น 18 แห่ง

มูลค่าทรัพย์สินสุทธิของกองทุนภายใต้การบริหารของบริษัทฯ ที่เพิ่มขึ้นมาในปี 2549
ส่วนหนึ่งมาจากการจัดตั้งกองทุนตราสารหนี้ใหม่จำนวน 12 กองทุนมีมูลค่ารวม 13,304.76
ล้านบาทและการ Roll Over กองทุนตราสารหนี้กองทุนเดิมจำนวนทั้งสิ้น 17
ครั้งรวมมูลค่าที่จัดตั้งในรอบใหม่ 25,826.52 ล้านบาท
ส่วนกองทุนที่เลิกเนื่องจากครบกำหนดอายุโครงการและจำนวนผู้ถือหน่วยลดลงมีจำนวนทั้งสิ้น 14
กองทุน มูลค่าทรัพย์สินสุทธิรวมกันประมาณ 10,379 ล้านบาท

 ธุรกิจกองทุนส่วนบุคคล

ณ วันที่ 31 ธันวาคม 2549 บลจ.ธนชาต มีจำนวนกองทุนภายใต้การบริหารทั้งสิ้น 37 กองทุน
ลดลงจากปี 2548 ที่มีจำนวนทั้งสิ้น 56 กองทุน มีมูลค่าทรัพย์สินสุทธิ 1,940.05 ล้านบาท ลดลง
74.77 ล้านบาทหรือ ร้อยละ 3.71

ธุรกิจกองทุนสำรองเลี้ยงชีพ

ณ วันที่ 31 ธันวาคม 2549 บลจ.ธนชาต มีจำนวนกองทุนภายใต้การบริหาร 27 กองทุน
มีมูลค่าทรัพย์สินสุทธิรวม 3,190.87 ล้านบาท เพิ่มขึ้นจากปี 2548 เป็นมูลค่า 534.03 หรือร้อยละ
20.10 โดยแบ่งประเภทของกองทุนเป็นกองทุนเดี่ยว 12 กองทุน กองทุนร่วมเฉพาะกลุ่ม 12
กองทุน และกองทุนร่วม 3 กองทุน และมีจำนวนสมาชิกเพิ่มขึ้นจาก 29,362 ราย เป็น 34,621
ราย

แนวโน้มของธุรกิจจัดการกองทุนในปี 2550 คาดว่าธุรกิจกองทุนรวมโดยเฉพาะกองทุนตราสารหนี้
จะยังคงขยายตัวต่อไปได้อีก เนื่องมาจากอัตราเงินเฟ้อที่มีแนวโน้มลดลง
รวมถึงการที่ธนาคารแห่งประเทศไทยมีนโยบายให้ดอกเบี้ยตลาดซื้อคืนพันธบัตรระยะ 1 วัน
เป็นอัตราดอกเบี้ยนโยบายแทนอัตราดอกเบี้ยตลาดซื้อคืนพันธบัตรระยะ 14 วัน
ซึ่งนับตั้งแต่การปรับอัตราดอกเบี้ยของธนาคารแห่งประเทศไทยครั้งสุดท้ายในเดือนมิถุนายน 2549
อัตรา ดอกเบี้ยตลาดซื้อคืนพันธบัตรระยะ 14 วันอยู่ที่ร้อยละ 5
และอัตราดอกเบี้ยตลาดซื้อคืนพันธบัตรระยะ 1 วันเฉลี่ยอยู่ที่ ร้อยละ 4.88
นอกจากนี้การชะลอลงของภาวะเศรษฐกิจ
เนื่องจากเหตุการณ์ไม่สงบในประเทศก็ยิ่งทำให้แนวโน้มนโยบายทางการเงินมีทิศทางในการปรับลดอัตราดอกเบี้ยลง
ดังนั้นคาดว่ากองทุนที่มีลักษณะคุ้มครองเงินต้น และกองทุนตราสารหนี้ระยะสั้น
หรือตราสารทางการเงินใหม่ๆ ยังเป็นที่สนใจของผู้ลงทุนอย่างต่อเนื่อง

3.2.2.3 การจัดหาผลิตภัณฑ์หรือบริการ

 บริษัทมีแหล่งที่มาของเงินทุนจากสองแหล่ง คือ จากทุนของบริษัทที่ได้รับจากการจดทะเบียนหุ้นสามัญ และจากกำไรสะสมที่เพิ่มมากขึ้นจากการประกอบกิจการเท่านั้น 

3.3 ธุรกิจประกัน

การดำเนินธุรกิจประกันของบริษัทฯ แบ่งออกเป็น 2 ประเภทธุรกิจ ได้แก่ ธุรกิจประกันภัย
ดำเนินการโดยบริษัท ธนชาตประกันภัย จำกัด โดยให้บริการประกันวินาศภัยทุกประเภท
ส่วนธุรกิจประกันชีวิตดำเนินการโดยบริษัท ธนชาตประกันชีวิต จำกัด
ประกอบธุรกิจหลักประเภทธุรกิจประกันชีวิต สำหรับสถาบันและองค์กร และสำหรับบุคคลทั่วไป

บริษัท ธนชาตประกันภัย จำกัด มีสำนักงานใหญ่ตั้งอยู่ที่กรุงเทพฯ มีสำนักงานสาขา 16 สาขา ได้แก่
สาขาภูเก็ต สาขาหาดใหญ่ สาขาสุราษฎร์ธานี สาขาระยอง สาขาชลบุรี สาขานครปฐม
สาขาเชียงใหม่ สาขานครสวรรค์ สาขาพระนครศรีอยุธยา สาขาอุบลราชธานี
สาขานครศรีธรรมราช สาขาอุดรธานี สาขาขอนแก่น สาขาพิษณุโลก สาขาสระบุรี
และสาขานครราชสีมา บริษัทฯ ได้รับอนุญาตจากกระทรวงพาณิชย์ให้ประกอบธุรกิจรับประกันวินาศภัย
ตามใบอนุญาตเลขที่ 6/2540 โดยมีประเภทของการประกันภัยที่ให้บริการดังนี้

3.3.1.1 ลักษณะผลิตภัณฑ์และบริการ

(1) บริการรับประกันวินาศภัย

การประกันวินาศภัยมี 4 ประเภท
แต่ละประเภทส่วนใหญ่จะมีขอบเขตความคุ้มครองและเงื่อนไขข้อยกเว้นเป็นมาตรฐานสากล
มีเพียงวงเงินที่คุ้มครองเท่านั้นจะแตกต่างกันตามความต้องการซื้อของผู้เอาประกันภัยแต่ละราย
โดยแบ่งประเภทของการประกันวินาศภัยออกเป็น

(1.1) การประกันอัคคีภัย

คุ้มครองความเสียหายอันเกิดจากไฟไหม้ ฟ้าผ่า
และการระเบิดของแก๊สที่ใช้ในครัวเรือนและสามารถซื้อภัยอื่นๆ เพิ่มเติม

(1.2) การประกันภัยรถยนต์

คุ้มครองความสูญเสียหรือเสียหายอันเกิดจากการใช้รถยนต์ แยกเป็น

(1.2.1) การประกันภัยรถยนต์ภาคบังคับตามพระราชบัญญัติคุ้มครองผู้ประสบภัยจากรถ

(1.2.2) การประกันภัยรถยนต์ภาคสมัครใจ แบ่งออกเป็น 3 แบบ ได้แก่

-   คุ้มครองรถของตนเอง รวมทั้งทรัพย์สินและร่างกายของบุคคลภายนอก หรือที่เรียกกันทั่วๆ
    ไปว่า ประเภท 1

-   คุ้มครองภัยใดภัยหนึ่งที่เกิดขึ้นกับรถของตนเอง รวมทั้งทรัพย์สินและร่างกายของบุคคลภายนอก
    หรือที่เรียกกันทั่วๆ ไปว่า ประเภท 2

-   คุ้มครองเฉพาะทรัพย์สินและร่างกายของบุคคลภายนอก หรือที่เรียกกันทั่วๆ ไปว่า ประเภท 3

(1.3) การประกันภัยทางทะเลและขนส่ง

คุ้มครองความเสียหายแก่เรือและทรัพย์สินหรือสินค้าที่อยู่ในระหว่างการขนส่งทางทะเล
และขยายขอบเขตความคุ้มครองไปถึงการขนส่งสินค้าทางอากาศ และทางบก
ซึ่งต่อเนื่องกับการขนส่งทางทะเลด้วย

(1.4) การประกันภัยเบ็ดเตล็ด

แยกเป็นหลายรูปแบบตามลักษณะความเสี่ยงภัยและความต้องการของผู้เอาประกันภัย เช่น
การประกันภัยโจรกรรม การประกันภัยอุบัติเหตุส่วนบุคคล การประกันภัยความเสี่ยงภัยทุกชนิด
การประกันภัยเครื่องจักรชำรุดเสียหาย ฯลฯ

(2) ธุรกิจการลงทุน

ธุรกิจอีกส่วนหนึ่ง คือ กิจการด้านการลงทุน
บริษัทประกันวินาศภัยสามารถนำเงินสดคงเหลือไปลงทุนเพื่อแสวงหาผลประโยชน์
โดยจะต้องปฏิบัติตามประเภท สัดส่วน และเงื่อนไขที่กฎหมายกำหนดโดยเคร่งครัด
ปัจจุบันกฎหมายที่ควบคุมการลงทุนของบริษัทประกันวินาศภัยโดยเฉพาะ ได้แก่
ประกาศกระทรวงพาณิชย์เรื่องการลงทุนประกอบธุรกิจอื่นของบริษัทประกันวินาศภัย
บริษัทได้ใช้ความพยายามและระมัดระวังเป็นพิเศษในการเลือกพิจารณา
ลงทุนเพื่อให้สอดคล้องกับสภาพตลาดการเงิน และตลาดทุน ซึ่งการลงทุนของบริษัทฯ
ส่วนหนึ่งเป็นการลงทุนที่ให้ ผลตอบแทนคงที่ ได้แก่ ฝากเงินกับสถาบันการเงิน
การลงทุนในพันธบัตรรัฐบาล พันธบัตรรัฐวิสาหกิจ หุ้นกู้ หรือลงทุนใน
หลักทรัพย์จดทะเบียนทั้งระยะสั้นและระยะยาว โดยการลงทุนของบริษัทจะคำนึงถึงสภาพคล่อง
ความมั่นคง และ เสถียรภาพของการลงทุนเป็นหลัก

3.3.1.2 การตลาดและภาวะการแข่งขัน

(1) นโยบายและลักษณะการตลาด

(1.1) กลยุทธ์การแข่งขัน

บริษัทฯ ได้วางแผนนโยบายการตลาดเชิงกลยุทธ์ไว้อย่างต่อเนื่อง เพื่อความสามารถในการแข่งขัน
และเพิ่มส่วนแบ่งทางการตลาดให้สูงขึ้น โดยมุ่งเน้นมาตรฐานการให้บริการที่ดี รวดเร็ว
มีประสิทธิภาพและซื่อสัตย์ ตลอดจนได้พัฒนาสายผลิตภัณฑ์ หรือนำเสนอกรมธรรม์ประเภทใหม่ๆ
ที่เหมาะสมสอดคล้องกับสภาพเศรษฐกิจ สังคม และความต้องการของกลุ่มลูกค้า
คำนึงถึงอัตราเบี้ยประกันภัยที่ยุติธรรมต่อลูกค้า รวมทั้งการปรับแผนเชิงรุกทางการแข่งขัน
ให้ทันกับภาวะการณ์ที่เปลี่ยนแปลงไป เพิ่มช่องทางการจัดจำหน่าย ขยายฐานสู่กลุ่มลูกค้าใหม่
และรักษากลุ่มลูกค้าเดิม

(1.2) ลักษณะลูกค้า

กลุ่มลูกค้าหลักของบริษัท ธนชาตประกันภัย จำกัด ส่วนใหญ่ประมาณร้อยละ 95
ของจำนวนลูกค้าทั้งหมด ได้แก่
กลุ่มลูกค้ารายย่อยที่มีทุนประกันของทรัพย์สินเอาประกันอยู่ในช่วงไม่เกิน 5 ล้านบาท
โดยประเภทการประกันวินาศภัยที่ลูกค้าเลือกทำกับบริษัท ได้แก่ การประกันภัยรถยนต์
และการประกันอัคคีภัยบ้านอยู่อาศัย กลุ่มลูกค้าดังกล่าวมาจากลูกค้าสินเชื่อของธนาคารธนชาต จำกัด
(มหาชน) และการทำการตลาดของบริษัทเองตลอดจนนายหน้าประกันภัย และตัวแทนของบริษัท

สำหรับกลุ่มลูกค้าที่มีทุนประกันของทรัพย์สินเอาประกันตั้งแต่ 5 ล้านบาทขึ้นไปนั้น ได้แก่
ลูกค้ากลุ่มสถาบันองค์กรเอกชนที่ดำเนินกิจการธุรกิจในหลากหลายสาขา
ทั้งการพาณิชย์และอุตสาหกรรม โดยผลิตภัณฑ์หลัก ๆ ที่ให้บริการแก่ลูกค้ากลุ่มนี้ คือ
การประกันภัยเบ็ดเตล็ด และการประกันอัคคีภัย

จากลักษณะของฐานลูกค้าที่ได้กล่าวมาข้างต้นสามารถสรุปได้ว่า ตั้งแต่บริษัทฯ
ได้เริ่มประกอบธุรกิจประกันวินาศภัยมา มิได้มีการพึ่งพิงลูกค้ารายหนึ่งรายใดเกินร้อยละ 30
ของรายได้รวมของบริษัท
นอกจากนี้ทางบริษัทได้เปิดดำเนินการให้บริการรับประกันภัยเฉพาะแก่ลูกค้าภายในประเทศเท่านั้น

(2) ภาวะอุตสาหกรรมและการแข่งขัน

ภาวะอุตสาหกรรมประกันวินาศภัยไทยปี 2549 ยังคงเติบโตต่อเนื่องจากปี 2548 โดยปี 2549
มีเบี้ยประกันภัยรับโดยตรงจากการประมาณการของบริษัท ไทยรับประกันภัยต่อ จำกัด (มหาชน)
96,122 ล้านบาท เพิ่มขึ้นจากปีที่ผ่านมา 7,289 ล้านบาท หรือมีอัตราการขยายตัวร้อยละ 8.2
ส่วนใหญ่เป็นการเพิ่มขึ้นของการประกันภัยเบ็ดเตล็ดที่มีอัตราการขยายตัวสูงร้อยละ 9.3
และการประกันภัยรถยนต์ที่มีอัตราการขยายตัวสูงถึงร้อยละ 8.9 โดยบริษัท ธนชาตประกันภัย จำกัด
มีรายได้จากการรับประกันภัยจำนวน 1,643 ล้านบาท เพิ่มขึ้น 611 ล้านบาท หรือเพิ่มขึ้นร้อยละ
59.1 เมื่อเทียบกับปีก่อน เป็นผลมาจากการขยายฐานลูกค้าอย่างมากในทุกผลิตภัณฑ์ (Product)
ของการประกันภัย ซึ่งเป็นผลมาจากการฟื้นตัวของเศรษฐกิจไทยอย่างต่อเนื่อง
ตลอดจนผู้บริโภคเชื่อมั่นในภาพรวมของระบบเศรษฐกิจจึงทำให้มีการใช้จ่าย การลงทุน
ส่งผลให้ตลาดประกันภัยโดยรวมมี การขยายตัว

กรมการประกันภัย กระทรวงพาณิชย์ ได้รายงานผลการดำเนินงานของบริษัทประกันวินาศภัยในช่วง
6 เดือน ของปี 2549 สรุปสาระสำคัญได้ดังนี้

เบี้ยประกันภัยรับรวมทั้งธุรกิจ 47,004 ล้านบาท เพิ่มขึ้นจากช่วงเดียวกันของปี 2548 ร้อยละ 6.3
สำหรับสัดส่วนเบี้ยประกันภัยจำแนกตามประเภทการรับประกันภัย
การประกันภัยรถยนต์มีมูลค่าเบี้ยประกันภัย 28,388 ล้านบาท คิดเป็นสัดส่วนร้อยละ 60.4
การประกันภัยเบ็ดเตล็ดมูลค่าเบี้ยประกันภัย 12,823 ล้านบาท คิดเป็นสัดส่วนร้อยละ 27.3
การประกันอัคคีภัย และการประกันภัยทางทะเลและขนส่งมูลค่าเบี้ยประกันภัย 3,856 และ 1,938
ล้านบาท คิดเป็นสัดส่วนร้อยละ 8.2 และ 4.1 ตามลำดับ

+-----------------+----------------+---------------------+-----------+
| ตารางแ          |                |                     |           |
| สดงจำนวนบริษัทประ |                |                     |           |
| กันภัยในประเทศไทย |                |                     |           |
|                 |                |                     |           |
| ณ วันที่ 30 กันยายน |                |                     |           |
| 2549            |                |                     |           |
+-----------------+----------------+---------------------+-----------+
| ประเภทของธุรกิจ   | บริษัทในประเทศ   | สาขาบริษัทต่างประเทศ   | รวม       |
+-----------------+----------------+---------------------+-----------+
| ประกันชีวิต        | 24             | 1                   | 25        |
+-----------------+----------------+---------------------+-----------+
| ประกันวินาศภัย     | 63             | 5                   | 68        |
+-----------------+----------------+---------------------+-----------+
| ประกันสุขภาพ      | 5              | 0                   | 5         |
+-----------------+----------------+---------------------+-----------+
| ประกันภัยต่อ       |                |                     |           |
+-----------------+----------------+---------------------+-----------+
| ประกันชีวิต        | 1              | 0                   | 1         |
+-----------------+----------------+---------------------+-----------+
| ประกันวินาศภัย     | 1              | 0                   | 1         |
+-----------------+----------------+---------------------+-----------+
| รวม             | 94             | 6                   | 100       |
+-----------------+----------------+---------------------+-----------+

เบี้ยประกันภัยรับโดยตรงของธุรกิจประกันวินาศภัย สำหรับเดือน มกราคม – กันยายน 2549

หน่วย : พันบาท

  ---- --------------- --------------- ------------------ ----------- -------------------- --------------- ------------------- ----------- ------------ ------------
       บริษัท            การประกันอัคคีภัย   ภัยทางทะเลและขนส่ง               การประกันภัยรถยนต์                      การประกันภัยเบ็ดเตล็ด                            รวมทั้งสิ้น

                                       ตัวเรือ              สินค้า        โดยข้อบังคับแห่งกฎหมาย   โดยความสมัครใจ   อุบัติเหตุส่วนบุคคล       สุขภาพ       อื่นๆ          

  1    วิริยะประกันภัย     134,087         2,305              31,133      1,587,492            7,801,195       152,605             14,656      187,817      9,911,290

  2    ทิพยประกันภัย      676,121         51,199             192,096     110,839              852,071         267,151             41,179      3,248,790    5,439,446

  3    กรุงเทพประกันภัย   616,261         49,758             182,615     125,455              2,299,810       129,575             72,169      1,453,013    4,928,656

  4    ประกันคุ้มภัย       32,541          159                40,846      184,735              1,904,907       23,100              2,105       390,923      1,773,529

  5    สินมั่นคงประกันภัย   73,040          0                  6,782       534,355              1,628,450       197,967             455         135,247      2,576,296

       รวม             1,532,050       103,421            453,472     2,542,876            14,486,433      770,398             130,564     5,415,790    24,629,217

  12   ธนชาตประกันภัย    57,340          338                1,121       70,037               1,261,239       14,613              0           180,067      1,584,755

       ส่วนแบ่งตลาด      1.1%            0.1%               0.04%       0.9%                 3.8%            0.3%                0.00%       1.3%         2.3%

       รวมทั้งสิ้น         5,466,689       356,064            2,532,848   7,689,307            33,346,189      4,400,981           1,271,257   14,068,114   69,131,449
  ---- --------------- --------------- ------------------ ----------- -------------------- --------------- ------------------- ----------- ------------ ------------

ที่มา : กรมการประกันภัย กระทรวงพาณิชย์

ส่วนในปี 2550 ได้มีการคาดการณ์ว่าเศรษฐกิจไทยจะมีการขยายตัวในทิศทางที่ใกล้เคียงกับปี 2549
อันเป็นผลจากแรงขับเคลื่อนหลักในด้านการลงทุนและการบริโภคภาคเอกชน
ทั้งนี้ขึ้นกับความชัดเจนของโครงการขนาดใหญ่ของภาครัฐ
ส่วนการส่งออกที่จะขยายตัวในอัตราที่ชะลอลง รวมถึงภาคการท่องเที่ยวที่ฟื้นตัวชัดเจนขึ้น
และอัตราดอกเบี้ยที่คาดว่าจะลดลง ขณะเดียวกันก็มีปัจจัยเสี่ยงต่อการขยายตัวของเศรษฐกิจ อาทิ
ระดับราคาน้ำมัน, ปัญหาความไม่สงบใน 3 จังหวัดภาคใต้ และภัยธรรมชาติที่เกิดขึ้นอย่างหนักในปี
2549
ซึ่งเหล่านี้อาจมีผลกระทบต่อการขยายตัวของเศรษฐกิจไทยรวมถึงการขยายตัวของธุรกิจประกันวินาศภัยด้วย
ทั้งนี้หากการขยายตัวทางเศรษฐกิจไทยในปี 2550 อยู่ในระดับ 4.5-5.5% บริษัท
ไทยรับประกันภัยต่อ จำกัด (มหาชน) คาดการณ์ว่าเบี้ยประกันวินาศภัยในปี 2550
น่าจะมีอัตราการขยายตัวอยู่ในช่วง 8.7 – 10.7%

3.4.1.3 การจัดหาผลิตภัณฑ์และบริการ

(1) แหล่งที่มาของเงินทุน

บริษัท ธนชาตประกันภัย จำกัด
มีนโยบายในการจัดหาเงินทุนเพื่อใช้ในการดำเนินงานของบริษัทจากแหล่งเงินทุน 3 แหล่ง ได้แก่

(1.1) เงินรับจากการดำเนินงานของบริษัท
โดยขายความคุ้มครองในรูปกรมธรรม์ประกันภัยประเภทต่าง ๆ
การเก็บเงินค่าเบี้ยประกันภัยจากผู้เอาประกันภัย ตัวแทน นายหน้า
แหล่งเงินทุนนี้เป็นแหล่งเงินทุนที่สำคัญที่ทำให้บริษัทมีกระแสเงินสดรับเข้ามาทุกวัน

(1.2) เงินรับจากกิจการลงทุน
บริษัทนำเงินสดรับจากการดำเนินงานที่เหลือจากการใช้จ่ายตามภาระผูกพันไปลงทุนตามเงื่อนไขที่กรมการประกันภัยกำหนด
โดยบริษัทจะมีเงินที่ได้รับจากกิจกรรมการลงทุนดังนี้ เงินต้นจากเงินฝากประจำ ตั๋วเงิน ตั๋วเงินคลัง
หุ้นกู้ พันธบัตร หน่วยลงทุนที่ครบกำหนดหรือเงินจากการขายหลักทรัพย์
นอกจากนี้บริษัทยังมีผลตอบแทนจากการลงทุนของสินทรัพย์ลงทุนดังกล่าวข้างต้น ได้แก่
ดอกเบี้ยที่ได้รับจากเงินฝากประจำ ตั๋วเงิน หุ้นกู้ พันธบัตร
และเงินปันผลจากการลงทุนในหลักทรัพย์หุ้นทุน

(1.3) เงินกู้ยืมจากสถาบันการเงิน บริษัทได้ทำสัญญาเบิกเงินเกินบัญชีไว้กับธนาคารพาณิชย์
และกรณีที่ต้องการใช้เงินกู้จะเบิกใช้โดยเช็ค

(2) เงินลงทุน

บริษัทได้กำหนดนโยบายเกี่ยวกับการลงทุนในหลักทรัพย์ดังนี้คือ
บริษัทมีการลงทุนในหลักทรัพย์ตามเงื่อนไขที่กำหนดในประกาศกระทรวงพาณิชย์
เรื่องการลงทุนประกอบธุรกิจอื่นของบริษัทประกันวินาศภัย
บริษัทจะนำเงินสดคงเหลือไปลงทุนเพื่อแสวงหาผลประโยชน์
โดยเน้นความมั่นคงปลอดภัยของเงินลงทุนเป็นสำคัญ
พิจารณาผลตอบแทนควบคู่กับความเสี่ยงให้ระมัดระวังอย่างสูงในการลงทุน
และทบทวนนโยบายการลงทุนให้ สอดคล้องกับสถานการณ์ การลงทุนของบริษัทฯ
ส่วนหนึ่งจะลงทุนในหลักทรัพย์ที่มีสภาพคล่องสูงและเปลี่ยนเป็นเงินสดได้ง่าย
ซึ่งเป็นตราสารทางการเงินระยะสั้น ได้แก่ ตั๋วเงิน เงินฝากประจำ
ส่วนหนึ่งเป็นการลงทุนที่ให้ผลตอบแทนคงที่ ได้แก่ พันธบัตรรัฐบาล หรือรัฐวิสาหกิจ หุ้นกู้
อีกส่วนหนึ่งเป็นการลงทุนในหุ้นทุนที่จดทะเบียนในตลาดหลักทรัพย์

(3) การบริหารความเสี่ยงจากการลงทุน

บริษัทบริหารความเสี่ยงจากการลงทุนโดยกระจายการลงทุนไปในหลักทรัพย์ประเภทต่าง ๆ เช่น
พันธบัตรรัฐบาล พันธบัตรรัฐวิสาหกิจ
ซึ่งบริษัทจะเน้นลงทุนในพันธบัตรที่มีระยะเวลาครบกำหนดในระยะสั้น
เพื่อป้องกันความเสี่ยงจากการเปลี่ยนแปลงของอัตราดอกเบี้ย
นอกจากนี้บริษัทยังกระจายการลงทุนไปในตั๋วเงินคลัง หุ้นกู้ หน่วยลงทุน และหุ้นสามัญ
ซึ่งหุ้นสามัญจะเลือกลงทุนในหุ้นที่มีปัจจัยพื้นฐานดี โดยจะลงทุนในสัดส่วนไม่เกินร้อยละ 20
ของมูลค่าเงินลงทุน

(4) การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- บริษัทไม่มีรายการดังกล่าว -

(5) ความสามารถในการดำรงอัตราส่วนตามประเภทธุรกิจ

บริษัทกำหนดนโยบายในการรับประกันภัยทุกประเภทแบบรัดกุม
รวมถึงกำหนดมาตรการในการบริหารความเสี่ยงภัยด้วยกลไกการประกันภัยต่อ ทั้งแบบสัญญา
และแบบเฉพาะราย เพื่อควบคุมรักษาระดับสินไหมทดแทน ( Loss Ratio)
ให้อยู่ในเกณฑ์ต่ำกว่าค่าเฉลี่ยของอุตสาหกรรมในทุกประเภทของการรับประกันภัย

(6) สภาพคล่อง

บริษัทมีนโยบายในการบริหารสภาพคล่องโดยการลงทุนในพันธบัตรรัฐบาล หุ้นกู้ภาคเอกชน
โดยจะลงทุนในตราสารรุ่นที่มีสภาพคล่องในการซื้อขายที่มาก
ซึ่งจะทำให้สามารถทำการขายเงินลงทุนดังกล่าวได้ ทันที
นอกจากนี้ยังได้มีการเปิดวงเงินเบิกเกินบัญชี และลงทุนในตั๋วสัญญาใช้เงินระยะสั้น
เพื่อสำรองสำหรับเงินสดหมุนเวียนสำหรับการดำเนินงานระยะสั้น

3.3.2 ธุรกิจประกันชีวิต

บริษัท ธนชาตประกันชีวิต จำกัด (”ธนชาตประกันชีวิต”)
ได้ก่อตั้งขึ้นโดยได้รับอนุญาตให้ประกอบธุรกิจประกันชีวิตจากกรมการประกันภัย กระทรวงพาณิชย์
เมื่อวันที่ 22 ตุลาคม 2540 มีพนักงานทั้งสิ้น 121 คน
บริษัทให้บริการด้านความคุ้มครองชีวิตและสุขภาพ โดยแบ่งเป็น 2 ประเภทใหญ่ๆ
ตามลักษณะของลูกค้า ได้แก่ การประกันสามัญรายบุคคล และการประกันกลุ่ม
(สำหรับสถาบันและองค์กร)

3.3.2.2 การตลาดและภาวะการแข่งขัน

(1) นโยบายและลักษณะตลาด

ธนชาตประกันชีวิตมีกลยุทธ์ในการดำเนินธุรกิจแบบ Multi-Distribution Channel
เพื่อตอบสนองความต้องการของลูกค้าผู้มุ่งหวังที่หลากหลายและแตกต่างกันไป
ด้วยการนำเสนอผลิตภัณฑ์และบริการที่สอดคล้องและเหมาะสมกับกลุ่มลูกค้าผู้มุ่งหวังแต่ละกลุ่ม
ปัจจุบันบริษัทฯ มีช่องทางการขายประกอบด้วย การขายในรูปแบบบริษัทต่อบริษัท
การขายผ่านช่องทางนายหน้า การขายผ่านธนาคารธนชาต (Bancassurance)
และการขายผ่านตัวแทนประกันชีวิต

(2) ภาวะอุตสาหกรรมและการแข่งขัน

ภาพรวมอุตสาหกรรมประกันชีวิตสำหรับปี 2549 ธุรกิจประกันชีวิตมีอัตราการเติบโตร้อยละ 3.91
โดยมีอัตราการเติบโตของธุรกิจลดลงจากปี 2548 ที่มีอัตราการเติบโตที่ร้อยละ 10.39
เป็นผลมาจากปัจจัยหลักหลายประการ ได้แก่
ภาวะเศรษฐกิจชะลอตัวลงจากปัญหาราคาน้ำมันที่ปรับตัวเพิ่มขึ้น อัตราเงินเฟ้อเพิ่มสูงขึ้น
อันส่งผลให้ค่าครองชีพสูงขึ้น และผู้บริโภคเริ่มชะลอการตัดสินใจออมเงินระยะยาว
เนื่องจากความกังวลเกี่ยวกับภาระค่าใช้จ่ายที่สูงขึ้น
นอกจากนี้การปรับขึ้นของอัตราดอกเบี้ยในตลาดเงิน
ทำให้ผู้บริโภคมีทางเลือกสำหรับการออมในรูปแบบต่างๆ ผ่านสถาบันการเงินอื่นๆ ที่ให้ผลตอบแทนสูง

ปัจจุบันมีบริษัทที่เปิดดำเนินธุรกิจประกันชีวิตรวม 24 บริษัท โดยบริษัทที่มีส่วนแบ่งตลาดของเบี้ย
ประกันภัยรับรวมทุกประเภทสูงสุด 6 บริษัท ซึ่งมีเบี้ยประกันภัยรับรวมกันถึงร้อยละ 84
ของเบี้ยประกันภัยรับรวมทุกประเภทสำหรับปี 2549 ได้แก่ บริษัท อเมริกัน อินเตอร์เนชั่นแนล
แอสชัวรันส์ จำกัด บริษัท ไทยประกันชีวิต จำกัด บริษัท อยุธยา อลิอันซ์ ซี.พี.ประกันชีวิต จำกัด
(มหาชน) บริษัท กรุงเทพประกันชีวิต จำกัด บริษัท เมืองไทยประกันชีวิต จำกัด และบริษัท
ไทยพาณิชย์ นิวยอร์คไลฟ์ ประกันชีวิต จำกัด (มหาชน)

บริษัท ธนชาตประกันชีวิต จำกัด
มีส่วนแบ่งการตลาดของเบี้ยประกันภัยรับรวมทุกประเภทประมาณร้อยละ 1.0 อยู่ในลำดับที่ 13
จากทั้งหมด 24 บริษัท และด้วยบริษัทฯ ดำเนินธุรกิจประกันชีวิตกลุ่มเป็นหลัก ทำให้บริษัทฯ
มีเบี้ยประกันภัยรับปีแรกของการประกันกลุ่มอยู่ในลำดับที่ 3 ของธุรกิจ
ส่วนเบี้ยประกันภัยรับรวมของการประกันกลุ่มอยู่ในลำดับที่ 4 ของธุรกิจประกันชีวิต

สำหรับแนวโน้มอุตสาหกรรมประกันชีวิตปี 2550
คาดว่าธุรกิจประกันชีวิตจะยังคงมีอัตราการเติบโตในอัตราใกล้เคียงกับปีก่อน
สืบเนื่องจากปัจจัยหลักหลายประการ อาทิเช่น ราคาน้ำมันที่เริ่มทรงตัว ส่งผลต่ออัตราเงินเฟ้อลดลง
และกำลังซื้อผู้บริโภคมากขึ้น อัตราดอกเบี้ยในตลาดเงินที่มีแนวโน้มปรับตัวลดลง
การขยายช่องทางการจำหน่ายใหม่ๆ ของบริษัทต่างๆ เพื่อเข้าใกล้ผู้บริโภคมากขึ้น
การออกกรมธรรม์รูปแบบใหม่ๆ เพื่อเพิ่มทางเลือกในการออมทรัพย์
รวมถึงการสร้างความคุ้มครองให้กับตนเองจากการตระหนักถึงความปลอดภัยจากปัจจัยทางการเมือง

3.3.2.3 การจัดหาผลิตภัณฑ์และบริการ

แหล่งที่มาของเงินทุนในการดำเนินธุรกิจของบริษัทฯ ทั้งหมดมาจากส่วนของผู้ถือหุ้น ซึ่งทำให้บริษัทฯ
ไม่จำเป็นต้องกู้ยืมเงินมาใช้สำหรับธุรกิจของบริษัทฯ
ตามแผนธุรกิจของบริษัทที่ได้วางไว้สำหรับอนาคต ในช่วงนี้บริษัทฯ ยังไม่มีความจำเป็นต้องเพิ่มทุน

3.4 ธุรกิจบริหารสินทรัพย์

3.4.1 บริษัทบริหารสินทรัพย์ แม๊กซ์ จำกัด

บริษัทได้รับอนุญาตจากธนาคารแห่งประเทศไทยในการประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ. 2541 ตามใบทะเบียนบริษัทบริหารสินทรัพย์ ฉบับที่ 006/2543 เมื่อวันที่ 25 สิงหาคม 2543

3.4.1.1 ลักษณะผลิตภัณฑ์และการบริการ

(1) ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น
เพื่อนำมาบริหารหรือจำหน่ายจ่ายโอนต่อไปรวมทั้งประกอบกิจการอื่นๆ
ที่เกี่ยวเนื่องตามที่ได้รับอนุญาตไว้ในประกาศกระทรวงการคลัง
หรือกฎหมายว่าด้วยบริษัทบริหารสินทรัพย์
หรือกฎหมายอื่นที่เกี่ยวข้องและให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
หรือกระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วน

(2) ประกอบกิจการใดๆ ในการบริหารและฟื้นฟูลูกหนี้ที่รับซื้อ
หรือรับโอนมาให้สามารถดำเนินกิจการต่อไปได้ และมีความสามารถในการชำระหนี้ เช่น
การให้กู้ยืมเงิน การปรับปรุงโครงสร้างหนี้ หรือการประนอมหนี้
การประนีประนอมยอมความกับลูกหนี้ การถือหุ้นในกิจการที่ได้มาจากการชำระหนี้ของลูกหนี้
การรับชำระหนี้ด้วยการแปลงหนี้เป็นทุน หรือดำเนินการยื่นคำร้องขอฟื้นฟูกิจการของลูกหนี้

(3) กระทำการทั้งปวงที่เกี่ยวกับ
หรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์ เช่น การให้เช่า ให้เช่าซื้อ
ขายลูกหนี้ ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
โดยมีเงื่อนไขว่า
การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
ไม่รวมถึงการนำที่ดินเปล่าไปพัฒนา

(4) นำอสังหาริมทรัพย์รอการขายไปร่วมลงทุนกับผู้ลงทุนรายอื่น หรือบริษัทอื่น
ตามประกาศของธนาคารแห่งประเทศไทย

3.4.1.2 การตลาดและภาวะการแข่งขัน

(1) ลักษณะและนโยบายการตลาด

กลยุทธ์การแข่งขัน

เนื่องจากการบริหารสินทรัพย์ด้อยคุณภาพ
ซึ่งเป็นวัตถุประสงค์และนโยบายหลักของบริษัทประกอบด้วยการดำเนินการที่หลากหลาย
แต่โดยส่วนใหญ่จะเป็นการรับโอนทรัพย์สินเพื่อชำระหนี้
ดังนั้นบริษัทจึงได้เตรียมการสำหรับการบริหารจัดการทรัพย์สินดังกล่าวไว้ โดยมีเป้าหมายหลัก คือ
การขายทรัพย์สินที่ได้รับโอนมาให้แก่บุคคลภายนอกที่สนใจทั่วไป ซึ่งกลยุทธ์การดำเนินงานที่ได้วางไว้
เพื่อให้การขายทรัพย์สินของบริษัทกระทำได้อย่างมีประสิทธิภาพ
และสามารถแข่งขันกับคู่แข่งในตลาดอสังหาริมทรัพย์ได้ คือ
การว่าจ้างที่ปรึกษาพิเศษด้านสินทรัพย์รอการขายไว้เป็นการเฉพาะ
เพื่อทำหน้าที่จัดเก็บข้อมูลทรัพย์สินที่จะขาย กำหนดราคาขาย บริหารทรัพย์สินขนาดใหญ่ที่มีมูลค่าสูง
รวมทั้งพิจารณาแต่งตั้งตัวแทนนายหน้าระดับมืออาชีพในการขายทรัพย์สินเหล่านั้น

กลุ่มลูกค้าเป้าหมาย

บริษัทกำหนดกลุ่มลูกหนี้ที่บริษัทมีโอกาสรับชำระหนี้ค่อนข้างสูงดังต่อไปนี้

1) ลูกหนี้ที่ยังประกอบกิจการอยู่ และมีศักยภาพพอที่จะชำระหนี้ได้

2) ลูกหนี้ที่มีหลักประกันคุ้มมูลหนี้มาก

3) ลูกหนี้ที่ถูกฟ้องร้องคดีและมีคำพิพากษาแล้ว

การจำหน่ายและช่องทางการจำหน่าย

บริษัทได้วางนโยบายการจำหน่ายทรัพย์สินที่บริษัทรับโอนมาจากลูกหนี้ ดังนี้

1) การแต่งตั้งตัวแทนขาย (Sold agent)

2)  เข้าร่วมงานประมูลขายทรัพย์สิน

(2) ภาวะอุตสาหกรรมและการแข่งขัน

สภาพการแข่งขันในอุตสาหกรรม

เนื่องจากบริษัทได้รับโอนทรัพย์สินด้อยคุณภาพจากธนาคาร ดีบีเอส ไทยทนุ จำกัด (มหาชน) ดังนั้น
ภาวะการแข่งขันในทางการตลาดกับบริษัทบริหารสินทรัพย์รายอื่น หรือจากสถาบันการเงินอื่น
หรือกองทุนต่างๆ จึงไม่มี อย่างไรก็ตาม
กรณีสินทรัพย์ด้อยคุณภาพที่รับโอนมาเป็นลูกหนี้ที่มีเจ้าหนี้หลายราย
อาจเกิดภาวะการแข่งขันในการใช้สิทธิทางกฎหมายบังคับทรัพย์สินของลูกหนี้เพื่อนำมาชำระหนี้ให้แก่เจ้าหนี้เหล่านั้น
ซึ่งอาจส่งผลกระทบกับบริษัทในเรื่องของการนำทรัพย์สินของลูกหนี้นั้นมาฟ้องร้องคดีและบังคับขายทอดตลาดซึ่งต้องทำการเฉลี่ยทรัพย์กับเจ้าหนี้รายอื่นด้วย

จำนวนคู่แข่งขัน

บริษัทรับโอนสินทรัพย์ด้อยคุณภาพจาก ธนาคารดีบีเอส ไทยทนุ จำกัด (มหาชน) ผ่านทางบริษัท
ทุนธนชาต จำกัด (มหาชน) กรณีนี้จึงไม่มีคู่แข่งขัน

  ขนาดของบริษัทเมื่อเทียบกับคู่แข่งขัน

เนื่องจากบริษัทไม่มีคู่แข่งขันจึงไม่มีการเปรียบเทียบขนาดของบริษัทกับคู่แข่งขัน

  สถานภาพและศักยภาพการแข่งขัน

เนื่องจากบริษัทได้รับโอนทรัพย์สินด้อยคุณภาพจากธนาคาร ดีบีเอส ไทยทนุ จำกัด (มหาชน)
บริษัทจึง ไม่เน้นที่ศักยภาพในการแข่งขัน แต่จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะการเงินของลูกหนี้ว่าสมควรจะปรับปรุงโครงสร้างหนี้
หรือควรรับโอนทรัพย์สินเพื่อชำระหนี้
โดยคำนึงถึงความเป็นไปได้ในการคงอยู่และดำเนินกิจการต่อไปของลูกหนี้ ความสุจริต ความร่วมมือ
และความสามารถในการชำระคืนหนี้ของลูกหนี้ประกอบกัน
เพื่อทำให้สินทรัพย์ด้อยคุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

3.4.1.3 การจัดหาผลิตภัณฑ์และบริการ

บริษัทมีเงินทุนในการดำเนินกิจการจากเงินลงทุนและเงินให้กู้ยืมจากบริษัทเงินทุน ธนชาติ จำกัด
(มหาชน) (ภายหลังเปลี่ยนชื่อเป็น “บริษัท ทุนธนชาต จำกัด (มหาชน)” ) และบริษัท เอ็มบีเค
จำกัด (มหาชน) ดังนี้

(1) เงินกู้ยืม

  (1.1) วงเงินกู้ (Senior Debt) จากบริษัทเงินทุน ธนชาติ จำกัด (มหาชน)
  (ภายหลังเปลี่ยนชื่อเป็น “บริษัท ทุนธนชาต จำกัด (มหาชน)” ) จำนวน 2,124,458,400
  บาท (สองพันหนึ่งร้อยยี่สิบสี่ล้านสี่แสนห้าหมื่นแปดพันสี่ร้อยบาทถ้วน)
  ปรากฏรายละเอียดตามสัญญากู้เงิน เลขที่ กม.001-5-4300016 ลงวันที่ 11 กันยายน 2543,
  สัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่1) ลงวันที่ 18 ตุลาคม
  2543, สัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่2) ลงวันที่ 29
  มกราคม 2544 และสัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่3)
  ลงวันที่ 26 กุมภาพันธ์ 2544 ซึ่งบริษัทได้ชำระคืนเงินกู้ส่วนนี้เสร็จสิ้นแล้วเมื่อเดือนตุลาคม 2547

  (1.2) วงเงินกู้ลำดับรอง (Sub Debt) จากบริษัทเงินทุน ธนชาติ จำกัด (มหาชน)
  (ภายหลังเปลี่ยนชื่อเป็น “บริษัท ทุนธนชาต จำกัด (มหาชน)” ) จำนวน 1,075,541,600
  บาท (หนึ่งพันเจ็ดสิบห้าล้านห้าแสนสี่หมื่นหนึ่งพันหกร้อยบาทถ้วน)
  ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
  กันยายน 2543 และสัญญาแก้ไขเพิ่มเติมสัญญากู้เงินเลขที่ กม.001-5-4300032 (ครั้งที่1)
  ลงวันที่ 19 ตุลาคม 2543

  (1.3) วงเงินกู้ลำดับรอง (Sub Debt) จากบริษัท เอ็ม บี เค จำกัด (มหาชน) จำนวน
  213,458,400 บาท (สองร้อยสิบสามล้านสี่แสนห้าหมื่นแปดพันสี่ร้อยบาทถ้วน)
  ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
  กันยายน 2543 และสัญญาแก้ไขเพิ่มเติมสัญญากู้เงินเลขที่ กม.001-5-4300032 (ครั้งที่1)
  ลงวันที่ 19 ตุลาคม 2543

(2) เงินลงทุน

  (2.1) เงินลงทุนจากบริษัทเงินทุน ธนชาติ จำกัด (มหาชน) (ภายหลังเปลี่ยนชื่อเป็น “บริษัท
  ทุนธนชาต จำกัด (มหาชน)” ) จำนวน 334,334,000 บาท
  (สามร้อยสามสิบสี่ล้านสามแสนสามหมื่นสี่พันบาทถ้วน)

  (2.2) เงินลงทุนจาก บริษัท เอ็ม บี เค จำกัด (มหาชน) จำนวน 94,723,200 บาท
  (เก้าสิบสี่ล้านเจ็ดแสนสองหมื่นสามพันสองร้อยบาทถ้วน)

  (2.3) เงินลงทุนจาก กองทุนเปิดมอร์แกนสแตนลีย์ คันทรีฟันด์ จำนวน 142,942,800 บาท
  (หนึ่งร้อยสี่สิบสองล้านเก้าแสนสี่หมื่นสองพันแปดร้อยบาทถ้วน)

3.4.2 บริษัทบริหารสินทรัพย์ เอ็น เอฟ เอส จำกัด

บริษัทได้รับอนุญาตจากธนาคารแห่งประเทศไทยในการประกอบธุรกิจเป็นบริษัทบริหารสินทรัพย์ตาม
พระราชกำหนดบริษัทบริหารสินทรัพย์ พ.ศ. 2541 ตามใบทะเบียนบริษัทบริหารสินทรัพย์ ฉบับที่
001/2543 เมื่อวันที่ 22 มีนาคม 2543

3.4.2.1 ลักษณะผลิตภัณฑ์และบริการ

(1) ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น
เพื่อนำมาบริหารหรือจำหน่ายจ่ายโอนต่อไปรวมทั้งประกอบกิจการอื่นๆ
ที่เกี่ยวเนื่องตามที่ได้รับอนุญาตไว้ในประกาศกระทรวงการคลัง
หรือกฎหมายว่าด้วยบริษัทบริหารสินทรัพย์
หรือกฎหมายอื่นที่เกี่ยวข้องและให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
หรือกระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วน

(2) ประกอบกิจการใดๆ ในการบริหารและฟื้นฟูลูกหนี้ที่รับซื้อ
หรือรับโอนมาให้สามารถดำเนินกิจการต่อไปได้ และมีความสามารถในการชำระหนี้ เช่น
การให้กู้ยืมเงิน การปรับปรุงโครงสร้างหนี้ หรือการประนอมหนี้
การประนีประนอมยอมความกับลูกหนี้ การถือหุ้นในกิจการที่ได้มาจากการชำระหนี้ของลูกหนี้
การรับชำระหนี้ด้วยการแปลงหนี้เป็นทุน หรือดำเนินการยื่นคำร้องขอฟื้นฟูกิจการของลูกหนี้

(3) กระทำการทั้งปวงที่เกี่ยวกับ
หรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์ เช่น การให้เช่า ให้เช่าซื้อ
ขายลูกหนี้ ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
โดยมีเงื่อนไขว่า
การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
ไม่รวมถึงการนำที่ดินเปล่าไปพัฒนา

(4) นำอสังหาริมทรัพย์รอการขายไปร่วมลงทุนกับผู้ลงทุนรายอื่น หรือบริษัทอื่น
ตามประกาศของธนาคารแห่งประเทศไทย

3.4.2.2 การตลาดและภาวะการแข่งขัน

(1) ลักษณะและนโยบายการตลาด

เนื่องจากการบริหารสินทรัพย์ด้อยคุณภาพ ซึ่งเป็นวัตถุประสงค์และนโยบายหลักของบริษัทประกอบ
ด้วยการดำเนินการที่หลากหลายแต่โดยส่วนใหญ่จะเป็นการรับโอนทรัพย์สินเพื่อชำระหนี้
ดังนั้นบริษัทจึงได้เตรียมการสำหรับการบริหารจัดการทรัพย์สินดังกล่าวไว้ โดยมีเป้าหมายหลัก คือ
การขายทรัพย์สินที่ได้รับโอนมาให้แก่บุคคล ภายนอกที่สนใจทั่วไป
ซึ่งกลยุทธ์การดำเนินงานที่ได้วางไว้ เพื่อให้การขายทรัพย์สินของบริษัทกระทำได้อย่างมีประสิทธิภาพ
และสามารถแข่งขันกับคู่แข่งในตลาดอสังหาริมทรัพย์ได้ คือ
การว่าจ้างที่ปรึกษาพิเศษด้านสินทรัพย์รอการขายไว้เป็นการเฉพาะ
เพื่อทำหน้าที่จัดเก็บข้อมูลทรัพย์สินที่จะขาย กำหนดราคาขาย บริหารทรัพย์สินขนาดใหญ่ที่มีมูลค่าสูง
รวมทั้งพิจารณาแต่งตั้งตัวแทนนายหน้าระดับมืออาชีพในการขายทรัพย์สินเหล่านั้น

กลยุทธ์การแข่งขัน

บริษัทไม่มีกลยุทธ์การแข่งขัน เนื่องจากรับโอนสินทรัพย์ด้อยคุณภาพจากกลุ่มธนชาตโดยตรงเป็นหลัก
โดยสินทรัพย์ด้อยคุณภาพที่รับโอนมา ได้แก่

1) ลูกหนี้ด้อยคุณภาพ ประกอบด้วย

1.1) สินทรัพย์จัดชั้นสูญ

1.2) สินทรัพย์จัดชั้นสงสัยจะสูญ

1.3) สินทรัพย์จัดชั้นสงสัย

1.4) สินทรัพย์จัดชั้นต่ำกว่ามาตรฐาน

2) ทรัพย์สินรอการขายด้อยคุณภาพ
โดยสินทรัพย์ด้อยคุณภาพที่รับโอนบริษัทจะนำมาบริหารหรือจัดการให้ได้รับชำระหนี้

กลุ่มลูกค้าเป้าหมาย

บริษัทกำหนดกลุ่มลูกหนี้ที่บริษัทมีโอกาสรับชำระหนี้ค่อนข้างสูงดังต่อไปนี้

1) ลูกหนี้ที่ยังประกอบกิจการอยู่และมีศักยภาพพอที่จะชำระหนี้ได้

2) ลูกหนี้ที่มีหลักประกันคุ้มมูลหนี้มาก

3) ลูกหนี้ที่ถูกฟ้องร้องคดีและศาลมีคำพิพากษาแล้ว

การจำหน่ายและช่องทางการจำหน่าย

แบ่งเป็น 2 กรณี ดังนี้

1) ลูกหนี้ด้อยคุณภาพ

1.1) วิเคราะห์และจัดแยกประเภทของลูกหนี้

1.2) บริษัทรับโอนสินทรัพย์ด้อยคุณภาพจากกลุ่มธนชาต
เพื่อนำมาบริหารและติดตามหนี้ค้างชำระเพื่อให้ลูกหนี้อยู่ในฐานะที่จะสามารถชำระหนี้ได้ภายในระยะเวลาที่กำหนด
รวมถึงสามารถดำเนินกิจการเดิม หรือกิจการใหม่ได้ต่อไป
หรือสมควรที่จะจำหน่ายทรัพย์สินเพื่อนำมาชำระหนี้คืน

1.3) ลูกหนี้ที่ไม่มีความสามารถชำระคืนหนี้ หรือไม่สามารถแก้ไขหนี้ได้
จะดำเนินการตามขั้นตอนของกฎหมายเร็วที่สุด

2) ทรัพย์สินรอการขายด้อยคุณภาพ

บริษัทได้ว่าจ้างให้ บริษัท แปลน เอสเตท จำกัด เป็นผู้ดำเนินการบริหารทรัพย์สินทั้งหมดของบริษัท
โดยมีวิธีบริหารจัดการดังนี้

2.1) จัดหาพันธมิตร (Partner) ร่วมลงทุนและพัฒนาทรัพย์สิน

2.2) บริหารงานในรูปของกองทุนอสังหาริมทรัพย์ (Property fund)
โดยเลือกศึกษาเฉพาะทรัพย์สินที่มีสภาพคล่องทางการตลาดที่ดี

2.3) จัดกลุ่มทรัพย์สินเป็นทรัพย์สินเกรด A, B, หรือ C เพื่อช่วยให้ง่ายต่อการจัดการและการขาย

2.4) จัดทำ Package ของทรัพย์สินให้มี Value-Added เพิ่มขึ้น
โดยการประสานร่วมมือกับกลุ่มบริษัทในเครือ ในรูปแบบของการประกันภัย การประกันชีวิต
หรือการให้สินเชื่อในอัตราดอกเบี้ยต่ำ เป็นต้น

2.5) เพิ่มช่องทางในการจัดจำหน่าย เช่น ผ่านนายหน้าหรือตัวแทน
จัดหาและติดต่อกับบริษัทเอกชนที่ดำเนินการจัดประมูลขายหลักทรัพย์ การขายร่วม (Cross
Selling) และอินเตอร์เน็ต (Internet)

  2.6) ส่งเสริมการขาย โดยการจัดหา และเลือกสื่อที่มีประโยชน์ต่อการจำหน่าย รวมถึง
  การเข้าถึงกลุ่มเป้าหมายให้ได้มากที่สุด

(2) ภาวะอุตสาหกรรมและการแข่งขัน

สภาพการแข่งขันในอุตสาหกรรม

เนื่องจากบริษัทได้รับโอนสินทรัพย์ด้อยคุณภาพจากสถาบันการเงิน โดยเฉพาะกลุ่มธนชาตเป็นหลัก
ดังนั้น ภาวะการแข่งขันในทางการตลาดกับบริษัทบริหารสินทรัพย์รายอื่น หรือสถาบันการเงิน
หรือกองทุนอื่นๆ จึงไม่มีการเปรียบเทียบสภาพการแข่งขันในอุตสาหกรรม

จำนวนคู่แข่งขันโดยประมาณ

บริษัทรับโอนสินทรัพย์ด้อยคุณภาพจากกลุ่มธนชาตโดยตรง จึงไม่มีคู่แข่งขัน

ขนาดของบริษัทเมื่อเทียบกับคู่แข่งขัน

เนื่องจากบริษัทไม่มีคู่แข่งขัน จึงไม่มีการเปรียบเทียบขนาดของบริษัทกับคู่แข่งขัน

สถานภาพและศักยภาพการแข่งขัน

บริษัทรับโอนสินทรัพย์ด้อยคุณภาพจากกลุ่มธนชาตเป็นหลัก ดังนั้น
บริษัทจึงไม่เน้นที่ศักยภาพในการแข่งขัน แต่จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะทางการเงินของลูกหนี้ว่าสมควรจะปรับปรุงโครงสร้างหนี้
หรือควรจำหน่ายทรัพย์สินเพื่อชำระหนี้ ทั้งนี้
โดยคำนึงถึงความเป็นไปได้ในการดำเนินกิจการต่อไปของ ลูกหนี้ ความสุจริต ความร่วมมือ
และความสามารถในการชำระคืนหนี้ของลูกหนี้ประกอบกัน เพื่อทำให้สินทรัพย์ด้อย
คุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

3.4.2.3 การจัดหาผลิตภัณฑ์และบริการ

แหล่งที่มาของเงินทุน

1)  บริษัทมีทุนจดทะเบียนทั้งสิ้น 1,000,000,000 บาท (หนึ่งพันล้านบาทถ้วน)
    ซึ่งเรียกชำระเต็มมูลค่าหุ้นแล้ว โดยมีโครงสร้างผู้ถือหุ้น ณ วันที่ 31 ธันวาคม 2549 ดังนี้

ชื่อผู้ถือหุ้น จำนวนหุ้น สัดส่วนการถือหุ้น (ร้อยละ)

-   บริษัท ทุนธนชาต จำกัด (มหาชน) 99,999,993 99.99

-   ผู้ถือหุ้นรายย่อย 7 0.01

2)  ณ วันที่ 31 ธันวาคม 2549 บริษัทมีเงินกู้ยืมจากธนาคาร ธนชาต จำกัด (มหาชน)
    คงเหลือเป็นจำนวนเงิน 8,300,000,000 บาท (แปดพันสามร้อยล้านบาทถ้วน)
    โดยในระหว่างปี 2549 บริษัทบริหารสินทรัพย์ เอ็น เอฟ เอส จำกัด
    ได้ชำระคืนเงินกู้ยืมกับบริษัท ทุนธนชาต จำกัด (มหาชน) และธนาคารธนชาต จำกัด
    (มหาชน) เป็นจำนวนเงินรวม 2,700,000,000 บาท (สองพันเจ็ดร้อยล้านบาทถ้วน)